ועדת הכלכלה, כנסת 25, פרוטוקול מספר 219, 2023-10-31 00:00

דוד ביטן: בוקר טוב לכולם

דוד ביטן:  אני פותח את ישיבת ועדת הכלכלה

דוד ביטן:  על סדר היום ניהול מערך הפינוי למלונות

דוד ביטן:  נתבקשתי על ידי חברי כנסת לקיים את הישיבה הזאת בלי קשר לבקשות שלי

דוד ביטן:      לפני שאנחנו מתחילים, יש חברי כנסת שרוצים לדבר?     

שלום דנינו: כן

שלום דנינו:  בפתח הדיון

שלום דנינו:  אני חושב שאנחנו מבקשים קודם לדעת נתונים, מי התפנה, לכמה זמן, לאיזה מלונות וכולי

דוד ביטן: אם חברי הכנסת רוצים לומר משהו, שיאמרו

שלום דנינו: אני אומר שזה מה שהייתי רוצה לדעת

שלי טל מירון: בוקר טוב, תודה רבה אדוני היושב ראש

שלי טל מירון:  זה דיון ממש, ממש, ממש חשוב

שלי טל מירון:  אני חושבת שבלב ליבה של מה שקורה במדינת ישראל עכשיו, הלב של כולנו עם משפחות המפונים, חלקם ממש פליטים

שלי טל מירון:  כמות הבירוקרטיה והדברים שצריך לטפל בהם, אנחנו עדיין לא תופסים אותם עד הסוף

שלי טל מירון:  כל יום אני מקבלת פנייה אחרת, בין אם זה הדרכון שאין, או תעודת זהות שאיננה, או משהו שקשור בטיפול בילדים או צרכים מיוחדים או נגישות

שלי טל מירון:  באמת, יש אין סוף צרכים של האוכלוסייה שאנחנו חייבים לתכלל אותה ולסדר אותה

שלי טל מירון:  במקביל חשוב לי כן לומר, אני לא יודעת מה בדיוק הייתה הפרוצדורה אבל הבנתי שהייתה איזושהי פרוצדורה של משרד הפנים עם חברה חיצונית שהייתה אמורה לתווך בין המשפחות המפונות לבתי המלון וכי מדובר בסכום מאוד מאוד גבוה של עמלה בסך של 20 מיליון שקלים, משהו בסדר הגודל הזה

דוד ביטן: אני הבנתי שהם כבר לא מטפלים בזה

שלי טל מירון: נכון

שלי טל מירון:  חשוב לי לומר את זה כי בסוף כרגע אנחנו אמונים ומפקחים על מה שמשרדי הממשלה עושים

שלי טל מירון:  אנחנו צריכים לנתב את הכספים הציבוריים ואת הקופה הציבורית ישירות לטובת המשפחות

שלי טל מירון:  כל שקל כאן הוא משמעותי לשיקום של המשפחות ולטיפול בהן ואסור לנו שדברים כאלה יקרו

דוד ביטן: את יודעת, לפעמים אנשי מקצוע מטפלים בזה בצורה יותר רצינית ויש פחות בעיות

דוד ביטן:  בסופו של דבר כל דבר עולה כסף אבל כרגע הם לא מטפלים ולכן זה לא רלוונטי

שלי טל מירון: המנגנונים של מדינת ישראל ומשרדי הממשלה יכולים לטפל בזה

שלי טל מירון:  אם אנחנו כחברי כנסת מצאנו את עצמנו מטפלים בכל, פותרים חסמים, פינדרוס ואני יכולים להעיד ויש כאן עוד חברי כנסת רבים, קטי כאן, כולנו כאן עשינו שמיניות באוויר בלי להיות בתוך המשרדים

דוד ביטן: אני רוצה לומר דבר אחד שאנשים לא שמים לב אליו

דוד ביטן:  קודם כל, הרבה מאוד עובדי מדינה גם התגייסו בצו 8

דוד ביטן:  חלק מהעובדים

שלי טל מירון: חד משמעית

דוד ביטן: חלק מהעובדים לא נמצאים במשרדים אלא כרגע נמצאים בצבא והם לא מעטים

דוד ביטן:  מתוך ה-330,000 שהתגייסו, לדעתי הרבה מאוד עובדי מדינה

דוד ביטן:       דבר שני

דוד ביטן:  גם הנשים שהן עובדות מדינה, הבעלים שלהן במילואים והן עם הילדים

שלי טל מירון: גם נשים במילואים

דוד ביטן: מה שקורה במדינה, קורה גם במשרדי הממשלה

דוד ביטן:  זה חלק מהעניין ולכן לא התעשתו כולם מהר וכמו שצריך

דוד ביטן:  צריך גם את זה לשים על השולחן ולהפסיק לתקוף כל הזמן

שלי טל מירון: לא

שלי טל מירון:  קודם כל, זאת לא תקיפה

דוד ביטן: אני לא מדבר עליך

דוד ביטן:  אני אומר את זה באופן כללי

דוד ביטן:  להפסיק לתקוף את עובדי המדינה

דוד ביטן:  יש הרבה מאוד עובדים שעושים עבודת קודש ועושים את העבודה

דוד ביטן:  ברור שתמיד לוקח זמן למערכת גדולה להתקדם

שלי טל מירון: עכשיו הגענו לשלב שהם צריכים להתקדם

דוד ביטן: כן

דוד ביטן:  מתקדמים

דוד ביטן:  עובדים

יוראי להב-הרצנו: חבר הכנסת ביטן, קודם כל תודה רבה על קיום הדיון שבעיניי הוא מאוד חשוב

יוראי להב-הרצנו:  מצופה מכולנו להתגייס ולפני שאנחנו צוללים לכל השאלות שיש לנו, אני מוכרח לומר מילה טובה למלונות

יוראי להב-הרצנו:  כולנו מסתובבים במלונות, פוגשים את המפונים ורואים שהמלונות הפכו להיות מעסק מסוג מסוים למפעל מסוג אחר לגמרי

יוראי להב-הרצנו:  אתה רואה אותם פותחים את השערים שלהם, מתאימים את עצמם, מכניסים בעלי חיים, מכניסים את נציגי המדינה ועושים את זה מכל הלב ומכל הנשמה

יוראי להב-הרצנו:  כמובן שהם מקבלים שיפוי על הדבר הזה אבל זה מחמם את הלב ומרחיב אותו לראות את ההתגייסות של המלונות

יוראי להב-הרצנו:  לכן אני רוצה לשלוח מכאן מילה טובה לכל מנהלי ומנהלות בתי המלון ולציין את ההתגייסות שהיא באמת יוצאת הדופן שלהם לאירוע

יוראי להב-הרצנו:      אני חושב שבדיון הזה אנחנו רוצים אולי לדון בשני סוגים של שאלות כאשר הסוג הראשון של השאלות עובר להיבט הטכני

יוראי להב-הרצנו:  של איך הדבר הזה מתנהל, כמה חדרים יש, מה התפוסה, האם יש בתי מלון שלא נכנסו להסדר של המדינה, עלו שאלות של האם מלון כשר או לא כשר, האם הוא נכנס לאירוע, האם המלונות מקבלים כספים ממשרד האוצר, מתי אמורים הכספים האלה להגיע ועבור מה

יוראי להב-הרצנו:      השאלה השנייה, ואולי היא יותר חשובה, היא שאלת המדיניות

יוראי להב-הרצנו:  השהייה שאמורה להיות הפוגה קצרה הופכת להיות מרכז החיים של עשרות אלפי אנשים, אלפי משפחות שכבר לא נמצאות בשבוע-שבועיים אלא אנחנו נכנסים כבר לחודש שהייה במלונות האלה שהופכים להיות מרכז החיים שלהם

יוראי להב-הרצנו:  השאלה אם המדינה מגדירה איזושהי מדיניות לגבי ההמשך, האם בית המלון הזה שהפך להיות מרכז החיים, סוג של מתנ"ס שאמור לספק את כל צורכי החיים של אותן משפחות, מה קרה עוד שבועיים, מה קורה עוד חודש, איך המדינה מתווה מדיניות שהופכת את החיים, את שגרת החיים של אותן משפחות שחיות באותם מלונות לחיים של קהילה ושל שגרה

יוראי להב-הרצנו:  מה הצפי להיערכות של השהייה באותם מלונות, איך הדבר הזה מנוהל אל מול משרד התיירות ואל מול התאחדות המלונות

יוראי להב-הרצנו:  סדרה של שאלות שהן לא טכניות במהות אלא מהותיות שאני חושב שהגיע הזמן לדבר עליהן ברמת המהות והמדיניות

מירב כהן: אנחנו מדווחים עכשיו שיש קרבות קשים בעזה

מירב כהן:  אני מתפללת מכאן שכל החיילים שלנו יחזרו בשלום

יוראי להב-הרצנו: כולנו

מירב כהן: דאגה גדולה יש בלב של עם שלם שהם יחזרו אלינו בשלום

מירב כהן:       אני מצטרפת לתודה לבלעי המלונות

מירב כהן:  אתם יודעים, אפשר לעשות משהו כי חייבים ואפשר לעשות משהו מכל הלב ואתם באמת עושים את זה מכל הלב וזה לא מובן מאליו

מירב כהן:  כשאני מסתכלת על התפוצה, אני רואה שנשארו בערך 5,000 חדרים פנויים לאכלוס

דוד ביטן: יש לכם את הדוח של מרכז המחקר והמידע?     

מירב כהן: זה על פי דוח של מרכז המחקר והמידע

מירב כהן:  מצטרפים עוד ועוד אנשים שמפונים מביתם

מירב כהן:  אני חושבת שזה צריך להוביל אותנו למסקנה שצריך לפתוח לא רק את בתי המלונות אלא גם אכסניות, צימרים, בתי הארחה

מירב כהן:  יש עוד הרבה מאוד מקומות שטרם ניצלנו אותם

דוד ביטן: אני באמת לא יודע למה הצימרים לא בפנים

מירב כהן: כרגע הם לא בשימוש ובאמת כדאי לברר למה כי אנחנו רואים שאין לנו עוד הרבה עתודות

דוד ביטן: לדעתי בגלל האוכל

מירב כהן: אין לנו כרגע הרבה עתודות ולכן צריך לחשוב על זה

דוד ביטן: אמר לי שר התיירות ש-3,000 תושבי קריית שמונה החליטו לעזוב והם מטפלים בזה עכשיו אחד-אחד

מירב כהן: כמובן שמצטרפים עוד ועוד מפונים וצריך להגדיל את ההיצע

מירב כהן:      אני רוצה להציג בפניכם את התובנות שלי מסיורים במלונות רבים ובחמ"לים רבים

מירב כהן:  קודם כל, בעיניי הדבר הכי דחוף הוא למנות מנהל לכל מלון

מירב כהן:  חובה

מירב כהן:  אם יש לי 1,600 אנשים במלון, זו עיר

מירב כהן:  זו עיר עם צרכים

מירב כהן:  חלק מהתושבים שמפונים הם ממעמד סוציו אקונומי מאוד נמוך עם בעיות מלכתחילה

מירב כהן:  כשבאה קהילה מאורגנת ומסודרת זה סיפור אחר, אבל כאשר מפונים זקנים, חלקם לא דוברי עברית, ילדים וכן הלאה, חייבים מנהל מלון שמסנכרן בין כל משרדי הממשלה, שמסנכרן בין כל המתנדבים

מירב כהן:  אם לא נעשה את זה, הבלגן יישאר שם

מירב כהן:  יש שם לכאורה את פיקוד העורף

מירב כהן:  אני אומרת לכאורה כי הם שם והם מקסימים ויש נוכחות אבל כאשר ניגשים לאותם אנשים של פיקוד העורף עם הווסטים ושואלים אותם שאלות – אין להם את הכלים לספק מענה

מירב כהן:  זה לא באמת ניהול המלון

מירב כהן:  לכן, אם אני צריכה לבחור את הדבר הכי דחוף, זה הדבר

מירב כהן:      הדבר השני הוא המיפוי

מירב כהן:  אנשים נכנסו בבהלה לבתי מלון

מירב כהן:  כל אחד נכנס לחדר בלי שום קשר לכמה נפשות

מירב כהן:  יכול להיות חדר אחד עם בן אדם אחד ויכול להיות חדר יותר קטן עם חמישה ילדים

מירב כהן:  אין שום סדר

מירב כהן:  צריך לעשות מיפוי ולראות מי נמצא באיזה חדר

מירב כהן:  יש למשל זקנים שנמצאים בחדרים ואף אחד לא יודע שהם שם

מירב כהן:  אולי הם לא יכולים לצאת? אולי אין להם את התרופות? אנחנו לא יודעים את השמות של מי נמצא באיזה חדר ולכן אנחנו גם לא יודעים מה הצרכים שלהם

דוד ביטן: המלון לא עושה רישום?     

מירב כהן: לא

מירב כהן:  למלון אין רישום

מירב כהן:  אתה יכול לשאול איפה נמצא אברהם כהן, אף אחד לא ידע להגיד לך באיזה חדר הוא נמצא

מירב כהן:  ולכן, בוודאי אם מדובר במבוגרים שלפעמים חייבים תרופות, שלפעמים מתקשים לצאת מהחדר, אז לא יודעים להגיע אליהם

מירב כהן:  בעניין הזה פניתי גם למשרד הרווחה והם אמרו שהם יביאו את חברת מטב שתשים דגש על הצרכים של הזקנים

מירב כהן:  זה עוד בתהליך אבל חייבים מיפוי

מירב כהן:  צריך להבין שאין מיפוי ואם אין מיפוי, אז גם לא יודעים איפה נמצא מי שצריך איזה סוג של עזרה

מירב כהן:      הדבר הבא הוא החדרים הנגישים

מירב כהן:  בבתי המלון אין מספיק חדרים נגישים והרבה אנשים בכיסאות גלגלים נתקעים

דוד ביטן: את זה אי אפשר לשנות כרגע

מירב כהן: בסדר, אבל אולי אם תלך לצימרים, לבתי הארחה, תגדיל את ההיצע

מירב כהן:  אולי דירות Airbnb יעזרו כאן?     

דוד ביטן: אנחנו נתייחס לנושא הצימרים

דוד ביטן:  אני מבקש שיתייחסו ויאמרו לנו למה לא שולחים לצימרים

דוד ביטן:  אולי בגלל האוכל

אורית חמד: בצימרים אין ממ"דים

דוד ביטן: גם לא בכל המלונות יש ממ"דים

אורית חמד: בבתי המלון יש מרחבים מוגנים

מירב כהן: אני רוצה להעלות עוד נקודה

מירב כהן:  יש מקומות למשל באשקלון שמי שיש לו ממ"ד לא זכאי לפינוי למלון, אבל לפעמים הבן אדם הוא על כיסא גלגלים ואז מחלקת הרווחה של אשקלון לצורך העניין עוזרת לו בכל זאת למרות שיש לו ממ"ד אבל ייקח לו זמן להגיע אליו

מירב כהן:  יש המון אנשים באזורים האלה המסוכנים שיש להם ממ"ד והם לא זכאים לפינוי לבית מלון והם עדיין צריכים את זה כי הם חלשים פיזית

מירב כהן:  להם אנחנו צריכים כל פעם לייצר פתרונות בדרך לא דרך

מירב כהן:      סוגיית החינוך

מירב כהן:  אין בבתי המלון חללים לכיתות

מירב כהן:  צריך לחשוב על משהו אחר כשאנחנו מסתכלים על ראייה של כמה חודשים

מירב כהן:  אני יכולה להגיד לכם שבמלון בירושלים, מלון רמדה, מצאו פתרון מדהים

מירב כהן:  פתחו כיתות בגבעת רם, באוניברסיטה העברית

מירב כהן:  זה במרחק הליכה מהמלון

מירב כהן:  פתחו כיתות לימוד, מכיתה א' עד התיכון, באוניברסיטה

מירב כהן:  מקסים

מירב כהן:  גם חוויה, אולי הם יחזרו יום אחד כסטודנטים

מירב כהן:  הכיתות הן ברמה ולא באיזה חדרון

מירב כהן:  אני חושבת שצריך להתחיל לחשוב על הפתרונות האלה

מירב כהן:      בתחום הבריאות, בחלק מבתי המלון יש קופות חולים ויש נציגות של כל הקופות אבל בחלק מבתי המלון אין וזו בעיה שצריך לפתור אותה

מירב כהן:  גם בתחום בריאות הנפש, ברוב המקומות זה עדיין מתבסס על מתנדבים ולא על אנשים שהם ממשרד הבריאות וזה חייב להיות אחרת

מירב כהן:       שירותי כביסה

מירב כהן:  יש מלונות שהמנהל באמת הכניס מכונת כביסה ופתר את הבעיה

מירב כהן:  יש מלונות שאין

מירב כהן:  בים המלח הם בחדר שלהם עם אבקה עושים כך (משפשפים את הבגד)

מירב כהן:  זה לא יכול להמשיך כך אם אנחנו הולכים להשאיר אותם שם מספר חודשים

מירב כהן:  זה נשמע לנו בקטנה אבל בבן אדם זה פוגע באיכות החיים שלו

דוד ביטן: אני מקווה שלא יישארו שם מספר חודשים

מירב כהן: הם יישארו שם מספר חודשים

מירב כהן:  זה נתון

מירב כהן:  אין תרחיש כרגע שהם לא יישארו

דוד ביטן: כרגע מדברים עד סוף השנה

מירב כהן: אוקיי, זה חודשים

דוד ביטן: חודשיים אבל לא מספר חודשים

יוראי להב-הרצנו: חודשיים, אבל צריך כביסה

מירב כהן: נכון, ומי שאין לו, זו פגיעה מאוד קשה באיכות החיים שלו

דוד ביטן: על זה באמת צריך לדבר

דוד ביטן:  כביסה חייבים לעשות

מירב כהן: במלון רמדה יש מנהל שבא ומצא שקעים ופתר את זה אבל יש מקומות שאין

מירב כהן:       פניתי למשרד המשפטים שישימו עמדות של מיצוי זכויות, של סיוע משפטי

מירב כהן:  הם התחילו לעשות את זה

מירב כהן:  הם שמים במלונות עמדות כאלה אבל יש מבחן הכנסה

מירב כהן:  לא כולם מקבלים את זה בחינם

מירב כהן:  אם אין לך בן משפחה שנרצח, אתה לא מקבל את זה בחינם

מירב כהן:  זו בעיה

מירב כהן:  אנשים פונו מביתם

שלום דנינו: את מה לא מקבלים?     

מירב כהן: ייעוץ משפטי

מירב כהן:  זכויות וסיוע משפטי

מירב כהן:  גם את זה צריך לקבל מי שבמלונות ללא מבחן הכנסה

מירב כהן:  אין סיכוי שהוא ילך להביא לך עכשיו מסמכים שיעידו על רמת הכנסתו

מירב כהן:      עוד מילה אחרונה על החברה האזרחית

מירב כהן:  במלונות אתם רואים את לב אחד, החמ"ל האזרחי והמון ארגוני חברה אזרחית ותנועות הנוער

מירב כהן:  הם נמצאים שם מהיום הראשון, עוד הרבה לפני שהממשלה הייתה שם

מירב כהן:  גם אתם אנחנו צריכים לשפות

מירב כהן:  הם נותנים ונותנים ונותנים אבל בסוף גם הם יקרסו

מירב כהן:  הביאו עכשיו מתווה לפיצוי לעסקים וצריך באותה נשימה לשפות גם את הארגונים האלה שהצילו את מדינת ישראל, את העורף של מדינת ישראל בשבועות הראשונים למשבר האדיר הזה

מירב כהן:  תודה

קטי קטרין שטרית:  מירב אמרה כמעט את הכול

דוד ביטן: אם אמרה, לא צריך לחזור

קטי קטרין שטרית: ברור שלא צריך לחזור אבל אני רוצה לבדוק אם הנתונים שיש לי הם הנתונים הנכונים

קטי קטרין שטרית:  אנחנו מדברים על 250,000 מפונים נכון ל-30 באוקטובר

יצחק פינדרוס: 125,000

קטי קטרין שטרית: בערך 88,000 נמצאים במלונות, כ-87,000 נמצאים בקיבוצים וביישובים קולטים ו-73,000 נמצאים אצל משפחות וחברים

שלום דנינו: מי מחזיק את הנתונים?     

קטי קטרין שטרית: רגע

שלום דנינו: כאן בדיון, מי מחזיק את הנתונים?     

דוד ביטן: חברי הכנסת התייחסו באופן כללי

דוד ביטן:  נמצאים כאן אנשי המקצוע והם יכולים לתת לנו את הנתונים

קטי קטרין שטרית: ברור

קטי קטרין שטרית:  אני שואלת כי לפי מה שאני מבינה מהנתונים של התאחדות המלונות – וזה המקום לבדוק אם זה נכון או לא – אנחנו מדברים על 90 אחוזים מהחדרים שלא נמצאים באזור הסיכון, שהם כבר תפוסים

קטי קטרין שטרית:  זאת אומרת שאם אנחנו נמצאים במצב של 90 אחוזים, אנחנו מתחילים להגיע לבעיה

דוד ביטן: בבתי המלון אבל יש מקומות אחרים

קטי קטרין שטרית: כן, בבתי המלון

קטי קטרין שטרית:  לכן צריך לחשוב על אפשרויות אחרות

קטי קטרין שטרית:  גם פינדרוס דיבר איתי על אפשרויות של אכסניות וכל מיני מקומות כאלה שאף אחד לא נותן את הדעת עליהם ואולי כדאי לתת את הדעת עליהם

קטי קטרין שטרית:  בימים הראשונים זה היה סוג של אני רוצה אילת, אני רוצה אילת, אני רוצה אילת, אבל אני חושבת שגם אלה שנמצאים באילת רוצים משהו יותר מסודר

קטי קטרין שטרית:  יש כבר רצון לאיזשהו סוג של נורמליזציה ולא לסוג של כאילו חופשה שנכפתה על אותם אנשים

קטי קטרין שטרית:      אני יודעת שיש הרבה נציגים של משרדים ממשלתיים שנמצאים במלון, אבל חסר לי – ואמרה את זה מירב – מישהו שמתכלל בכל בית מלון

קטי קטרין שטרית:  אני יודעת שמשרד הרווחה שולח נציגים, אני יודע שמשרד הבריאות שולח נציגות, אני יודעת שמשרד החינוך שולח נציגים אבל משרד החינוך שולח נציג אבל לנציג אין כלים

קטי קטרין שטרית:  אתמול קיבלתי טלפון מאחד המארגנים – אגב, מתחילות מנהיגויות בכל בית מלון, צצות כל מיני פטריות של מנהיגים שמישהו אומר שהוא ייקח את העסק לידיים והוא יפנה – שאמר לי שיש להם המון צעצועים אבל אין להם גננת שתבוא לרכז את זה

קטי קטרין שטרית:  זאת אומרת, יש דברים שהם נורא פשוטים, שהם נמצאים ממש בהישג יד

קטי קטרין שטרית:  לא צריך לחכות למשהו גרנדיוזי

קטי קטרין שטרית:  הפתרונות יכולים להיות הרבה יותר פשוטים

קטי קטרין שטרית:      אפרופו בריאות

קטי קטרין שטרית:  יש קופות חולים, אז שהנציגים שלהן ישבו בבתי המלון

קטי קטרין שטרית:  זה לא משהו שהוא בשמים

קטי קטרין שטרית:  לוקחים, שמים נציגים של הקופות

קטי קטרין שטרית:  אנחנו כל הזמן חושבים שהפתרון הוא עוד תקציב ועוד תקציב ועוד תקציב אבל אפשר להשתמש בדברים מאוד פשוטים

קטי קטרין שטרית:  חד וחלק, מאוד פשוטים

קטי קטרין שטרית:       לכן פיקוד העורף שהוא היום זה שמפנה ומרכז וכולי, הוא יותר הולך בקונספציה של הקורונה

קטי קטרין שטרית:  בקונספציה של הקורונה אנשים דאגו לבריאות שלהם שחס וחלילה לא יחמיר מצבם וכולי

קטי קטרין שטרית:  זה לגמרי שינוי תפיסה

קטי קטרין שטרית:  דין המפונים של עוטף עזה או לא דין המפונים של מי שנניח נמצא רחוק יותר

קטי קטרין שטרית:  זה שונה לגמרי

קטי קטרין שטרית:  התפיסה חייבת להשתנות

קטי קטרין שטרית:  תודה

אלון שוסטר: אני עם פרספקטיבה של 15 שנים בנושא פינויים במדינה והיא עברה אבולוציה מרשימה ביותר, מהתנגדות אקטיבית למהלך פינוי שקרה בשלהי 2009-2008 לפני עופרת יצוקה למהלך שהתחיל להשתנות בצוק איתן והתבסס ממש בשנה-שנתיים האחרונות

אלון שוסטר:  בסוף כשמסבירים לנו לאט, אנחנו מבינים מהר ואנחנו שינינו

אלון שוסטר:  צריך להשתבח בנקודה הזו

אלון שוסטר:      אני רוצה להצטרף להתפעמות מהסנטימנט הציבורי של הרשויות הקולטות ואכן המלונות והחברה האזרחית כולה וכמובן גם הרשויות המפנות שצריכות להיות עם רגל אחת בשטח ורגל שנייה מפוזר לחלוטין בארץ

אלון שוסטר:  אירוע שאנחנו יכולים לצאת ממנו מחוזקים

אלון שוסטר:      אני רוצה לחדד

אלון שוסטר:  אפשר לחפש עוד לא כשר, איזה צימר אבל אנחנו סוף התפיסה שלנו ואני מניח שאנחנו מלאים

אלון שוסטר:  שני דברים אנחנו לא צריכים עכשיו – לא צריכים רעידת אדמה, ואנחנו לקראת רעידת אדמה, ואנחנו לא צריכים חזית צפונית שנפתחת באמת ולא איזה מין גישושים

אלון שוסטר:  אם זה קורה, אני מציע – זה יהיה מסובך – לא כדאי להיבהל יותר מזה או להלחיץ יותר מזה כי יהיו פתרונות אחרים שהם לא מלון אלא אוהלים או בתי ספר ואנחנו מאוד מאוד קרובים שלם

אלון שוסטר:  כדאי להכין מנטלית את העניין

אלון שוסטר:       עניין קונקרטי אחד

אלון שוסטר:  אני מכיר מקרוב גם את אשכול וגם את שער הנגב

אלון שוסטר:  יש ישובים בודדים כמו אורים, כמו צאלים, כמו רוחמה שבסיס חייהם הושבת, אין פעילות, בכלל אין אנשים במועצות הללו, אפילו בעוטף, וצריך לראות איך מסייעים בצורה כזאת או אחרת לתושבי אותם ישובים

אלון שוסטר:  תודה

קטי קטרין שטרית: אנחנו לא מדברים על הצפון, אבל

דוד ביטן: כשיהיה צפון, זה סיפור אחר

קטי קטרין שטרית: לא צריך לחכות

שלום דנינו: אבל גם משם כבר התפנו

דוד ביטן: בצפון גם מפונים אנשים

מטי צרפתי הרכבי: אני מצטרפת לדברים שנאמרו כאן קודם לכן

מטי צרפתי הרכבי:  כשאני יוצאת לחופשה בבית מלון, אני הכי שמחה לחזור הביתה, למקלחת שלי ולמיטה שלי

מטי צרפתי הרכבי:  אנחנו צריכים להתייחס למפונים בעיניים האלה, בטלטלה שהם עוברים

מטי צרפתי הרכבי:  אני מסכימה עם זה שצריכה להיות כתובת אחת במלון שמתכללת ויכול להיות שצריך לבנות נוהל מדויק איזה אנשי מקצוע צריכים להיות בכל מלון, אשת חינוך, איש רווחה, איש קופת חולים, איש בנק, מישהו שמנהל

מטי צרפתי הרכבי:  מנהל קהילה

מטי צרפתי הרכבי:  חייב להיות מישהו כזה שמתכלל בין כולם

מטי צרפתי הרכבי:      אחד הדברים שהכי קשה למפונים זאת העמימות

מטי צרפתי הרכבי:  אנשים לא יודעים מה תמונת העתיד

מטי צרפתי הרכבי:  אז גם כאן צריך לנסות ולדייק להם את תמונת העתיד, מה סל השירותים, איזה שירותי רווחה, איזה שירותי כביסה, כל הדברים שנאמרו כאן אבל צריך לפרוט את זה כך שיהיה פרוטוקול ברור לכל עולמות התוכן שנוגעים להם עכשיו

מטי צרפתי הרכבי:  אפילו תעסוקה, אפילו התשלומים לרשות הקולטת, התשלומים לרשות המפנה

מטי צרפתי הרכבי:  צריך לכתוב איזשהו משהו שכולל את כל הסוגיות האלה ושיהיה מישהו מטעם רח"ל או גוף אחר

מטי צרפתי הרכבי:  אני לא כל כך יודעת מי מטפל כי עם כל ההערכה למשרד התיירות שדאג לפינוי הטכני ולפיזור הרציונלי והנכון, אבל כרגע זה הולך להיות חיים

מטי צרפתי הרכבי:  זאת כבר לא תיירות אלא זה מוניציפאלי

מטי צרפתי הרכבי:  לכן סוגיות התוכן הן מוניציפאליות קהילתיות, חברתיות, רווחה, חינוך, כביסה, פינוי אשפה

מטי צרפתי הרכבי:  לכל הדברים האלה צריך להיות פרוטוקול, שיהיה ברור לכולם כי כל אחד מושך או מגיב על פי הכישורים שלו

מטי צרפתי הרכבי:      באותו פרוטוקול או באותו נוהל צריך לתת את הדעת על האנשים שנמצאים במלונות ולא גרים במלון, אם אלה הגננות, אם אלה העובדות הסוציאליות וכולי

מטי צרפתי הרכבי:  גם הם שם

מטי צרפתי הרכבי:  מה סל השירותים שהם צריכים? צריך פשוט לשבת ולהכין נייר עבודה מסודר לכל מה שנדרש ושלא כל אחד שולף לפי הכישורים שלו

יצחק פינדרוס: תודה אדוני היושב ראש, תודה על הדיון

יצחק פינדרוס:  אני חושב שיש משהו אחד שאם שמת לב הוא עבר כחוט השני בין כל הדוברים ואנחנו מנסים להבין

יצחק פינדרוס:  אין בעל בית לאירוע

יצחק פינדרוס:  מה זאת אומרת בעל בית לאירוע הזה? נגיד שנביא מנהל למלון, איך הוא פותר את בעיות החינוך, הרווחה, הכביסה? מחויבים לו או לא? אמרו שלי וקטי, ראינו בחמ"ל של הכנסת, בשבוע הראשון החברה האזרחית עשתה את הכול

יצחק פינדרוס:  בשבוע השני החברה האזרחית עשתה את הכול אבל בשבוע השלישי מישהו צריך לקבל אחריות

יצחק פינדרוס:  אני מסכים עם מה שמטי הרכבי אמרה והיא אמרה משפט מאוד נכון

יצחק פינדרוס:  משרד התיירות, ובטח התאחדות בלי המלון שלקח עכשיו חסות על העניין הזה, בטח אין להם כלים להחליט מה עושים עם חינוך, מה עושים עם רווחה, אלי נגישות עוד איכשהו

יצחק פינדרוס:  אין מישהו שמנהל את האירוע הזה ויש פרוטוקול מסודר

יצחק פינדרוס:  האוצר מעביר חלק לפנים, חלק לרח"ל, חלק לבתי המלון וחלק למשרד התיירות, אתה נכנס למלון ופלוני יודע שמחר מפנים אותו

יצחק פינדרוס:  יושבים כאן בעלי מלונות שהם לא יודעים לכמה זמן ההסכם שלהם

יצחק פינדרוס:  אתה יודע שזה עד סוף השנה כי קראת בעיתון

דוד ביטן: לא

דוד ביטן:  משרד הביטחון ביקש

יצחק פינדרוס: אבל בעל המלון שפתח את המלון שלו, אין לו שום מושג

יצחק פינדרוס:  אתה מתחיל לנהל איתו משא ומתן, שייתן לך עוד חדר לחינוך, אני הולך למשרד החינוך ומשרד החינוך אומר ללכת לרשות המקומית

יצחק פינדרוס:  לפני שמדברים על מנהל במלון, מישהו צריך לנהל את האירוע הזה ולהגיד פרוטוקול, מה אנחנו מספקים, מה אנחנו לא מספקים, מה יש, מה אין בתוך הסל ואז אני אנהל מקסימום ויכוח על גודל בית הספר כפי שצריך להיות

יצחק פינדרוס:  מירב כהן תגיד שצריך בית ספר כזה ואני אגיד שלא צריך בית ספר כזה

יצחק פינדרוס:  אני אפילו אולי אריב עם יוראי ואתווכח איתו על כן כשרות או לא כשרות, שאני לא חושב שיש בעיה כזאת

דוד ביטן: בבתי המלון יש כשרות

יצחק פינדרוס: אנחנו אפילו לא שם

יצחק פינדרוס:  אין פרוטוקול

שלי טל מירון: בתוך אותו מלון יש כמה קהילות והם לא כולן מאותו ישוב

יצחק פינדרוס: מי הכתובת של המפונים האלה? אני הייתי במלון שחפ"ק של העירייה המפנה לא היה בטוח שיש לו איפה לשבת כי חפ"ק הוא לא חלק מההזמנה של מדינת ישראל, האם יש לו חדר לחפ"ק או אין לו חדר לחפ"ק

יצחק פינדרוס:  יש חלק מבעלי המלונות שבכלל התאבדו ונתנו הכול ויש חלק מבעלי המלונות שאומרים שאף אחד לא הזמין אצלם והם לא יודעים על מה מדובר

יצחק פינדרוס:       הדבר הזה, אני אומר לך אדוני יושב ראש הוועדה, עם כל הכבוד למשרד התיירות, עם כל הכבוד למשרד הפנים, עם כל הכבוד לפיקוד העורף, מישהו צריך לקחת אחריות על האירוע הזה מתחילתו ועד סופו ואז משרד התיירות יעזור לו, רח"ל תעזור לו , האוצר ייתן לו כסף, הכול בסדר אבל מישהו צריך לקבל אחריות ולנהל את האירוע הזה

יצחק פינדרוס:       דוד, אני אומר לך - כולנו היינו בבתי המלון - שהאירוע הזה ממש, ממש, ממש לא מנוהל ואנחנו לא בשבוע הראשון

דוד ביטן:  עובדים על הפינוי ואחר כך יעבדו על השאר

דוד ביטן:  עכשיו הודיעו לי ש-21,000 מתושבי קריית שמונה מפונים

יצחק פינדרוס: אני אומר לך משהו אחד

יצחק פינדרוס:  אני כראש עיר, אם הייתי עונה תשובות כאלה בעת משבר, הייתי מחפש עבודה והייתי היום חותם אבטלה

יצחק פינדרוס:  מה זה הדבר הזה? מישהו צריך לנהל את זה

יצחק פינדרוס:  בסדר, יום, יומיים, שלושה, אבל די

יצחק פינדרוס:  מישהו צריך לנהל את זה

ששון גואטה: שלום לכולם

ששון גואטה:  אני רוצה לספר לכם שאני מפונה

ששון גואטה:  המשפחה שלי נמצאת באילת

ששון גואטה:  אני גר במושב גורן בצפון, בגליל המערבי ופינו אותנו

ששון גואטה:  כמפונה אני רוצה לספר לכם מה חסר, ומירב העלה כאן את אחד הדברים היותר חשובים – מנהל קהילה

ששון גואטה:  כמו שיש לנו במושבים, מנהל קהילה

ששון גואטה:  מישהו, מנהל קהילה, שיבוא וירכז

ששון גואטה:  אם יש לי מנהל קהילה, הוא ידע מה הצרכים והוא יסדר לסדר דברים אם זה מבחינת חינוך, אם זה אולי להביא מתנדבים שיעזרו עם הילדים הקטנים בהפעלות, הוא אולי ידע להביא לנו כל מיני דברים מבחוץ, יתקשר לחברי כנסת, יוכל לדאוג לכך שיגיעו לשם הופעות וכולי

ששון גואטה:  בכל מלון חייב להיות מנהל קהילה

ששון גואטה:  זה לא משהו שאפשר לוותר עליו

ששון גואטה:  אני אומר לכם שהילדים שלי נמצאים שם, בהתחלה אנשים חושבים שהם בחופש אבל זה לא חופש

ששון גואטה:  הם סובלים מאוד

ששון גואטה:  אתמול הבן הגדול שלי רב איתי כי הוא רוצה לחזור למושב

ששון גואטה:  אם לא הפעלתי את אבא שלי שייתן לו איזו מילה, הוא לא רצה להקשיב לי

ששון גואטה:  הוא רוצה לחזור

ששון גואטה:  לא כיף לו

ששון גואטה:  אין להם את הפרטיות, אין להם כלום, אז מה אם הם נמצאים מלון?         

שלום דנינו: בסוף הסבא שולט בענייניים

דוד ביטן: הסבא ראש מועצה

שלום דנינו: נראה לי שהוא זה שפינה אתכם

דוד ביטן: הוא בא כראש מועצה

דוד ביטן:  לא כסבא

ששון גואטה: אחר כך יש תמיכה משפחתית פרטית

ששון גואטה:       רח"ל וכל החבר'ה כאן, אני חושב שזה דבר ראשון שאתם צריכים לעשות כי אם יהיה מנהל קהילה החיים של המפונים יהיו הרבה יותר קלים ונוחים

ששון גואטה:  אני יכול לספר לכם שבתי המלונות באמת בסדר והם מנסים לצ'פר ואין לי מילה רעה להגיד עליהם אבל צריך מישהו שייקח את הכול וידע לנהל את זה

ששון גואטה:  זה הדבר הראשון שאני חושב שאתם צריכים לעשות

יצחק פינדרוס: קטי העלתה ואמרה שיש מקומות שהם לא מלונות ולא רק צימרים אלא למשל כל האכסניות שהן לא תחת ההתאחדות וכרגע הן בחוץ

דוד ביטן: יש כאן עוד חברי כנסת שלא דיברו ורוצים לדבר? אין

דוד ביטן:       מרכז המחקר והמידע של הכנסת כאן, נכון?      

רננה גוטרייך: כן

דוד ביטן: הכנת דוח קצר

דוד ביטן:  תציגי אותו

רננה גוטרייך: אני ממרכז המחקר והמידע של הכנסת

רננה גוטרייך:  אנחנו ביומיים האחרונים ניסינו לקבל נתונים מכמה גורמים

רננה גוטרייך:  התמקדנו בשאלה מאוד ספציפית על מספר החדרים הפנוי במלונות באזורים שונים בארץ

רננה גוטרייך:  כידוע לכם יש חמ"ל משותף של התאחדות המלונות, משרד התיירות ורשות החירום הלאומית כאשר בעצם התאחדות המלונות היא זו שמחזיקה בנתונים האלה

רננה גוטרייך:  הוסבר לנו שבהתחלה הפינוי נעשה למלונות גדולים ולאחר מכן גם למלונות קטנים יותר

רננה גוטרייך:  מטבע הדברים היה קצת קשה להשיג ולעקוב אחרי הנתונים האלה שהם דינמיים ומשתנים ממש מדי יום אבל אלה הנתונים שהועברו אלינו נכון לשלשום, כלומר, ל-29 באוקטובר

רננה גוטרייך:      מהנתונים עולה שיש סך הכול כ-56,000 חדרים פתוחים לאירוח, חלקם לא שמישים עקב היותם מצויים באזורי סיכון

רננה גוטרייך:  סך הכול החדרים התפוסים הם כ-47,000

רננה גוטרייך:  אני אציין שאנחנו לא יודעים כמה מתוכם מכילים מפונים, מתפנים, וכמה מתוכם מכילים גם צוותי רפואה או פיקוד העורף

רננה גוטרייך:       סך הכול חדרים פנויים לאכלוס – כ-5,000 חדרים

רננה גוטרייך:  כלומר, כמו שנאמר כאן, סך הכול כ-90 אחוזים מהחדרים שניתנים לאכלוס הם כרגע בתפוסה

רננה גוטרייך:  אני אדגיש שאנחנו התייחסנו רק לחדרים שנמצאים בהסכם של המדינה עם התאחדות המלונות

דוד ביטן: אבל יש עוד חדרים

רננה גוטרייך: נכון

רננה גוטרייך:  ההסכם הזה כולל מלונות שהצטרפו להסכם

רננה גוטרייך:  נכון, יש עוד חדרים

רננה גוטרייך:  אלה רוב החדרים אבל יש עוד חדרים שלא התייחסנו אליהם

דוד ביטן: הרוב בתל אביב

שלי טל מירון: יש כמות אדירה של Airbnb

יצחק פינדרוס: יש אכסניות, יש צימרים

דוד ביטן: אפשר להגיע להסכם עם כל אחד שיש לו

ששון גואטה: רוב הצימרים נמצאים בפריפריה באזורים מהם מפונים האנשים

קטי קטרין שטרית: יש לך את מטה יהודה שמלא בצימרים

קטי קטרין שטרית:  הרבה צימרים במטה יהודה

דוד ביטן: הם אומרים שבצימרים אין חדר אוכל

רננה גוטרייך: אני אציין שבמסמך שהעברנו אליכם עלו הרבה קשיים ושאלות

רננה גוטרייך:  הקשיים האלה מתייחסים גם לתהליך הפינוי

רננה גוטרייך:  רשמנו את השאלות שעלו

רננה גוטרייך:  גם תהליך הפינוי, גם הצרכים של המפונים – הרבה מהדברים העליתם כאן – היכולת של המלונות לתת מענה לצרכים האלה, ההשלכות על המלונות כולל השלכות כלכליות ותפעוליות

רננה גוטרייך:  אני כן אציין שחלק מהדברים שעלו כאן, הבנתי מחברתי מיכל שלמשל סוגיות של מי פנה ולאן, המענה להן נמצא בהחלטות ממשלה

רננה גוטרייך:  חברתי מיכל יכולה לפרט עוד בנושא הזה, אם תרצו

דוד ביטן: בבקשה

שלום דנינו: אולי נתחייל עם רח"ל

שלום דנינו:  אני עוד לא מצליח להבין כמה פונו

דוד ביטן: תהיה רגוע

דוד ביטן:  לאט לאט

שלום דנינו: אני חייב לצאת לוועדת חוץ וביטחון

דוד ביטן: מה לעשות, כל הוועדות חשובות

מיכל לרר: אני אומר לטובת הדיון, למי שלא מכיר, שמאז ה-7 באוקטובר התקבלו חמש החלטות ממשלה שנוגעות לנושא של הפינוי

מיכל לרר:  האחרונה שבהן התקבלה אתמול

מיכל לרר:  ההחלטות מסדירות את כל הסיפור של מי מפונה, לאן מפונה, מי משלם וכולי

מיכל לרר:  אני אגיד שחלק מההחלטות התקבלו בדיעבד לאחר שהפינוי כבר בוצע בפועל בשטח וההחלטה על הפינוי התקבלה על ידי צה"ל

מיכל לרר:  זה מה שקרה לגבי תושבי היישובים שנמצאים במרחק של בין אפס עד ארבעה קילומטרים מגבול הרצועה וגם בצפון, במרחק של בין אפס עד שלושה קילומטרים מגבול הצפון

מיכל לרר:       התושבים בשני היישובים האלה היו בעדיפות ראשונה להתפנות עקב האיום המיידי

מיכל לרר:  הם פונו במסגרת תוכנית שנקראת מרחק בטוח

מיכל לרר:  חוץ מהם הוגדרו עוד כמה אוכלוסיות שזכאיות לפינוי בתנאים קצת אחרים ובסדר עדיפות נמוך יותר

דוד ביטן: מה זה תנאים אחרים?     

קריאה: זה גם משב רוח

מיכל לרר: משב רוח היא תוכנית ריענון

מיכל לרר:  המטרה שלה לא הייתה בהכרח לספק הגנה מיידית אלא לתת אפשרות להתרענן בבתי מלון למשל לתושבי אשקלון אבל במידה ובתי המלון צריכים קודם להיות זמינים לתושבי קריית שמונה, הם מקבלים עדיפות

צחי לוי: אני חייב לתקן

צחי לוי:  סליחה שאני מתפרץ, אבל מרחק בטוח הוא תוכנית שאנחנו הפעלנו

צחי לוי:  אני משער הנגב

צחי לוי:  זו תוכנית שאנחנו הפעלנו ביעילות מאוד גדולה וזאת לא תוכנית ריענון

מיכל לרר: לא אמרתי את זה

מיכל לרר:  משב רוח

צחי לוי: סליחה, משב רוח

צחי לוי:  סליחה, אני נרגש

צחי לוי:  משב רוח זאת תוכנית שאנחנו הפעלנו במועצה שלנו בסבב הקודם, בלחימה הקודמת, והפעלנו ביעילות רבה

צחי לוי:  זאת לא תוכנית ריענונים אלא זאת תוכנית פרוטוקול שעבדנו עליה מול רח"ל ומול כולם

צחי לוי:  מישהו ב-7 באוקטובר בבוקר שינה אותה

דוד ביטן: נתתי לך להתייחס

דוד ביטן:  תן לה בבקשה לסיים את דבריה

מיכל לרר: על ידי הצבא היא מוגדרת כתוכנית ריענון

שמוליק קלמי: לא

שמוליק קלמי:  הוא צודק

שמוליק קלמי:  התוכנית שלו היא תוכנית מרחק בטוח

מיכל לרר: הוא דיבר עכשיו על סבבים קודמים

יצחק פינדרוס: היא מדברת על החלטות הממשלה

יצחק פינדרוס:  היא מרכז המחקר והמידע של הכנסת והיא נותנת את הנתונים

דוד ביטן: תנו לה אפשרות לסיים את דבריה

יצחק פינדרוס: היא אומרת מה קורה כרגע

דוד ביטן: עוד משהו?     

מיכל לרר: לא

דוד ביטן: עם כל הכבוד, אנחנו רוצים להתעדכן בכל

דוד ביטן:  תהיו רגועים

דוד ביטן:  רח"ל בבקשה

דוד ביטן:  שמעת את חברי הנכסת

שמוליק קלמי: שמעתי ואני אתייחס לדברים

שמוליק קלמי:  אני אתחיל בהחלטות הממשלה

שמוליק קלמי:  ככלל, בהתאם להחלטות הממשלה, ארבע תוכניות שהן מרחק בטוח

שמוליק קלמי:  מרחק בטוח היא תוכנית שמחייבת את התושבים מאותו אזור, על פי הגדרת ישוב, לצאת מהיישוב ולהתפנות והמדינה נדרשת לקלוט אותם באכסנייה כזו ואחרת

שמוליק קלמי:  זה יכול להיות בית מלון

שמוליק קלמי:  בדרום, אפרופו, התוכנית המקורית הייתה אפס עד ארבע קילומטרים קליטה בבתי מלון, בצפון אפס עד שתיים, זו הייתה התוכנית השנייה שהפעלנו במקביל לארבע-שבע דרום כאשר התכלית הייתה בפועל גם מרחק בטוח

שמוליק קלמי:  חלק מהתוכניות הן תוכניות ריענון

שמוליק קלמי:  שדרות לצורך העניין פינתה 31,000 תושבים, בהתחלה במסגרת משב רוח, קרי לריענון, לשבוע ימים יציאה וחזרה

דוד ביטן: ריענון לכמה זמן?     

שמוליק קלמי: זה תמיד לשבוע ימים

דוד ביטן: מה שאמרה עכשיו קטי שמבקשים ממישהו להתפנות, זה במשב רוח הזה? הם באים לשבוע?     

שמוליק קלמי:  היום אין יותר פינויים

שלום דנינו: אני רוצה להוסיף נתון לגבי שדרות

שלום דנינו:  אתמול זה הוארך לתושבי שדרות עד ה-22 בנובמבר

קטי קטרין שטרית: יש פינוי ממלון של חבר'ה מהצפון

שמוליק קלמי: החלטת הממשלה אתמול מיישרת קו עם כל מי שהוגדר כמפונה

שמוליק קלמי:  זה אפס-ארבע דרום, ארבע-שבע דרום, שדרות

שמוליק קלמי:  זה כל מה שקורה בדרום

שמוליק קלמי:  בצפון זה קריית שמונה, אפס-שתיים - - -     

דוד ביטן: האריכו להם את התקופה שהם יכולים להישאר?     

שמוליק קלמי: כולם, כרגע עד ה-22 בנובמבר נשארים בבתי המלון למעט אשקלון

שמוליק קלמי:  אשקלון קיבלה הסדר מיוחד

שמוליק קלמי:  62,000 תושבים על פי הגדרה של המועצה, אלה אנשים ללא מרחב מוגן שנמצא בקרבת מקום, הם קיבלו שיפוי כספי מהמדינה, 160 מיליון שקלים, כדי שיוכלו למצוא מקום חליפי מחוץ לעיר

דוד ביטן: זה מגיע דרך העירייה?     

שמוליק קלמי: דרך העירייה

שמוליק קלמי:  העירייה סימנה את האנשים

שמוליק קלמי:  פיקוד העורף ורח"ל הגדירו את הקריטריונים לפינוי איזו אוכלוסייה בהקשר המיגוני ואיזה מרחבים

דוד ביטן: הם מקבלים כסף ויכולים ללכת לאן שהם רוצים?     

שמוליק קלמי: כן

יוראי להב-הרצנו: אתמול הייתי בטבריה ושמעתי שההחלטה הזאת אמנם נתקבלה אבל אי אפשר לממש אותה, את הפינוי העצמי למקומות שהם לא מלונות

יוראי להב-הרצנו:  אתה נותן את זה כאן כנתון

יוראי להב-הרצנו:  משפחה לא יכולה להיעזר בכספים אלה כדי להתפנות או שכן?      

שמוליק קלמי: אני אתייחס

שלום דנינו: זה כסף נדיב מאוד

שמוליק קלמי: שאלתם שאלה

שמוליק קלמי:  אני אתייחס

קריאה: מקבלים מהביטוח הלאומי

יוראי להב-הרצנו: לא מקבלים מהביטוח הלאומי

שמוליק קלמי: אשקלון, התושבים מקבלים את הכסף ישירות לחשבון הבנק שלהם ללא צורך ברישום מראש

דוד ביטן: לפי רשימה שקיבלתם מהעירייה

שמוליק קלמי: לפי הרשימה שקיבלנו עם מספרי תעודות זהות

שמוליק קלמי:  מקבלים ישירות לחשבון הבנק שלהם

מירב כהן: כמה זה?     

שלום דנינו: סך הכול משפחה ממוצעת נגיד של שלושה ילדים וזוג הורים מגיעים למשהו כמו 700-600 שקלים ליום וזה נדיב

מירב כהן: הם מקבלים את זה לחשבון הבנק שלהם?      

שלום דנינו: לחשבון

דוד ביטן: ואתם מורידים את זה מה-160 מיליון?     

שמוליק קלמי: אני אסביר

הדר שריד: אני הדר, אני חברת קיבוץ רוחמה בשער הנגב

דוד ביטן: אני אתן לכם עוד מעט להתייחס

הדר שריד: אבל אני רוצה שתדע שההחלטה הזאת שאתם מדברים עליה עכשיו היא לא מבוצעת בפועל

דוד ביטן: נכון

דוד ביטן:  הוא אומר לך שזה מגיע ישירות לחשבון הבנק

שלום דנינו: לא מדובר על קיבוץ רוחמה

מירב כהן: אני לא מכירה מישהו שזה הגיע אליו

שמוליק קלמי: דיברתי רק על אשקלון

מירב כהן: טיפלתי באשקלונים

דוד ביטן: הוא מדבר על עיר-עיר

דוד ביטן:  באשקלון זה הנוהל

דוד ביטן:  בשער הנגב, לא

שמוליק קלמי: לגבי שאר היישובים

שמוליק קלמי:  במסגרת הסדרה עם משרד האוצר נתנו אפשרות לשיפוי

שמוליק קלמי:  מי שלא רוצה ללכת למלון – והחיים במלון הם באמת חיים שהם לא חיים אידיאלים – ומבקש לא ללכת לבית המלון והוא נמצא בתוך ישוב שהוגדר כיישוב מפונה, הוא יכול להגיש תביעה דרך מערך הדיגיטל, 200 שקלים למבוגר ו-100 שקלים לילד

שמוליק קלמי:  הסוגייה הזאת היא סוגייה שעדיין לא ניתן לממש אותה במערכות כי יש את הסוגייה הטכנית של להבין קודם כל איך עושים את זה

שמוליק קלמי:  החלטת המשלה בהקשר הזה עברה

שמוליק קלמי:  היישום של זה יכול להיעשות רטרואקטיבית, ייעשה רטרואקטיבית מהרגע שהבן אדם פונה מביתו

שלום דנינו: צריך לבנות פלטפורמה של תשלום

קטי קטרין שטרית: למה זה לוקח כל כך הרבה זמן? אין לנו בעיה שאנחנו חוטפים את האש - - -     

נעם דן: זה ממתין לוועדת העבודה והרווחה

קטי קטרין שטרית: אז קדימה

יוראי להב-הרצנו: מה זאת אומרת זה ממתין?     

קטי קטרין שטרית: אתמול ישבתי בוועדת העבודה הרווחה

יוראי להב-הרצנו: למי זה ממתין?      

יצחק פינדרוס: מה זה ממתין לוועדת העבודה?     

נעם דן: אני אתייחס לכל

קטי קטרין שטרית: צריך להעביר את הכסף

קטי קטרין שטרית:  נשב כאן גם ב-12:00 בלילה

שלום דנינו: קטי, אני לא חושב שעובדי המדינה אלה הם עצלנים

שלום דנינו:  אני יודע שלבנות פלטפורמה - - -     

קטי קטרין שטרית: לא, שלום, אני לא מסכימה איתך

שלום דנינו: את יכולה לא להסכים

קטי קטרין שטרית: צריך להזדרז

קטי קטרין שטרית:  אנחנו בעת מלחמה

יוראי להב-הרצנו: יושבים נציגים של ביטוח לאומי

דוד ביטן: חבר'ה, הם לא בשר תותחים של אף אחד

דוד ביטן:  הם עובדים

דוד ביטן:  לא הבנתי מה הסיפור הזה

שלום דנינו: הם עובדים והם מוצאים פתרונות

שלום דנינו:  מדברים על אנשים שהם במלון

שלום דנינו:  הם לא בחוץ

דוד ביטן: את אומרת שאף אחד לא עושה כלום

קטי קטרין שטרית:   לא

קטי קטרין שטרית:  לעשות יותר מהר

דוד ביטן: רק הטלוויזיה, יושבים ועושים הכול

דוד ביטן:  מספיק עם זה

דוד ביטן:  די

קטי קטרין שטרית: צריך להגביר את הקצב

קטי קטרין שטרית:  אין ברירה

דוד ביטן: אז כל דבר לוקח קצת זמן

שלום דנינו: לבנות פלטפורמה של לתת תשלום כזה, אני אומר לך שזה מסובך

שלום דנינו:  אם הם יעשו את זה בתוך ימים, כל הכבוד

יוראי להב-הרצנו: יושבים נציגים של הביטוח הלאומי

שמוליק קלמי: אני אסביר לך מאיפה הבעיה

שמוליק קלמי:  שאלת ואני אסביר

שמוליק קלמי:  אחת הבעיות היא אחיזה בנתונים

שמוליק קלמי:  המספרים שציינו כאן הם מספרים אבל אנחנו לא יודעים להגיד מי יושב באיזה בית מלון, מה מספר תעודת הזהות שלו, מאיזה ישוב הוא יצא

שמוליק קלמי:  משרד התיירות קיבל אחריות על כל נושא בתי המלון באופן מלא

שמוליק קלמי:  כרגע הוא מרכז נתונים עם מערך הדיגיטל כדי שנבין בכלל מי נמצא איפה

שמוליק קלמי:  בסך הכול אנחנו יודעים שבמלון איקס יש 341 אנשים

שמוליק קלמי:  אנחנו מכירים את זה מהמלון אבל מי נמצא שם, מי הבן אדם, לא

דוד ביטן: מתי אתם מתכוונים לעשות את מערך הנתונים הזה?     

נעם דן: רכזת תיירות, אגף התקציבים במשרד האוצר

נעם דן:  אני אתייחס ספציפית לנושא של מענק אכלוס עצמאי

נעם דן:  אני רוצה לעשות סדר

נעם דן:  יש שתי דרכים שמפונה יכול לבחור להתפנות בהן, או למלונות, כמו שנאמר כאן על ידי שמוליק, וזה מרוכז על ידי משרד התיירות, או להתפנות עצמאית ואז הוא באמת מקבל את מענק אכלוס עצמאי

נעם דן:  כמו ששמוליק אמר, זה עבר בהחלטת ממשלה

נעם דן:  עכשיו רק צריך ליישם את זה

נעם דן:  בהתחלה רצו לעשות את זה על פי הרישום של המלונות, כלומר, לדעת כמה אנשים יש ברשויות

נעם דן:  מי שלא נמצא במלון, לתת לו את המענק הזה

נעם דן:  הבעיה היא שהרישום הזה – וזה נאמר כאן – קצת מתעכב

נעם דן:  לדעתי את אמרת את זה, חברת הכנסת

נעם דן:  קשה לדעת איפה נמצא כל בן אדם

דוד ביטן: מתי אתם מתכוונים לעשות את הרישום הזה?     

נעם דן: לכן החלטנו, יושב ראש הוועדה, להעביר את זה להצהרה

נעם דן:  היום או מחר ועדת העבודה והרווחה תתכנס וזה יהיה פשוט על בסיס הצהרה באמצעות ממשק אפליקטיבי מאוד מאוד פשוט

דוד ביטן: חייבים החלטה של הוועדה?     

נעם דן: מי שיצהיר שהוא פונה עצמאית, הם יאשרו

נעם דן:  זה הסכם עם ביטוח לאומי שנדרש לפי החוק להיות מאושר בוועדת העבודה והרווחה

קטי קטרין שטרית: הרשות המקומית לא יכולה לסייע לכם בזה? הרשות עצמה לא יודעת?     

נעם דן: אין לה את הנתונים של מי שבחר להיות מפונה לבית מלון ושל מי שבחר להיות מפונה עצמאית לבית של המשפחה שלו במקום כלשהו

נעם דן:  לכן החלטנו להקל בצורה הכי משמעותית שיש ועל בסיס הצהרה של אותו אדם שפשוט יגיד, וזה יהיה ממשק אפליקטיבי מאוד פשוט

נעם דן:  הוא יצהיר שהוא פונה עצמאית

נעם דן:  ההסכם הזה עם ביטוח לאומי אמור להיות מאושר ממש עכשיו

דוד ביטן: וזה פותר את הבעיה?     

שלום דנינו: כן, בטח

שלום דנינו:  מה ההערכה שלכם, תוך כמה ימים האפליקציה תופיע?     

נעם דן: ברגע שזה יאושר על ידי הוועדה, תוך שבוע הכסף יכול להיכנס לחשבון הבנק

שלי טל מירון: יש תאריך לכינוס הוועדה?     

נעם דן: לפי מה שהבנתי, הוועדה תתכנס היום או מחר

שלום דנינו: לגבי ההחלטה הזאת, אני אומר לכם כל הכבוד

סיגל גבאי: אני משרד התיירות

סיגל גבאי:  לגבי מה שנעם אמרה, תושב שהתפנה לבית מלון ובשלב מסוים בחר ללכת לבן משפחה, אנחנו נשלם לבית המלון על הימים שהוא היה בבית המלון והימים שהוא הלך לבית בן משפחה, הוא יוכל להזדכות עליהם

סיגל גבאי:  גם אדם שהיה אצל בן משפחה ורוצה להיכנס למלון - - -     

דוד ביטן: רגע

דוד ביטן:  איך אנשים ידעו שזה המצב? פרסמתם את זה באיזה מקום?     

נעם דן: זה פורסם

נעם דן:  ברגע שיהיה ממשק, אפליקציה, זה כמובן ישווק יותר

אלון שוסטר: אל מי הם פונים? יש איזה מוקד?     

נעם דן: יהיה מוקד של ביטוח לאומי

יוראי להב-הרצנו: אני לא מצליח להבין

יוראי להב-הרצנו:  יושבים אנשים מול נציגי ביטוח לאומי בטבריה, לא אפליקציות וממשקים, הכול חשוב ונכון, אומרים שהם לא רוצים להיות שם, הם רוצים להתפנות עצמאית, נציג הביטוח הלאומי – אני הייתי עד למקרה הזה –      

נעם דן: הוא עדיין לא יודע

שלום דנינו: זה חדש

יוראי להב-הרצנו: מה חדש?      

שלום דנינו: זה יעבוד

יוראי להב-הרצנו: ההחלטה על הפינוי העצמי לא התקבלה אתמול

דוד ביטן: לא

דוד ביטן:  אבל הנוהל כן

יוראי להב-הרצנו: אין מספיק חדרים לאכלס את כל האוכלוסייה

שלום דנינו: אבל זה לא קשור לזה

יוראי להב-הרצנו: לכן אני לא מצליח להבין למה

יוראי להב-הרצנו:  אנשים יוכלו לא להגיע לביטוח לאומי ולעשות את זה, אבל אם יש החלטת ממשלה שאמורה להיות מיושמת על ידי הביטוח הלאומי והאדם מגיע לביטוח הלאומי ויושב מול הנציגים שלו, למה לא ניתן לעשות את זה?     

נעם דן: ההסכם של ביטוח לאומי עם המדינה עוד לא אושר

דוד ביטן: הוא יאושר מחר בוועדת העבודה והרווחה

יוראי להב-הרצנו: מתי התקבלה החלטת הממשלה בנושא הזה

נעם דן: זו החלטה שנתקבלה במוצאי שבת

שלום דנינו: בדברים האלה, רק שתדעו, גם דרך הרשויות בדרום זה עובר מפה לאוזן

דוד ביטן: אם במוצאי שבת הממשלה אישרה ועד סוף השבוע זה ייפתר, מה לא בסדר בזה?      

שלום דנינו: זה סידור נהדר

שלום דנינו:  צריך גם לעודד את המערכות

סיגל גבאי: תושבים שמתקשרים לרשויות קיבלו מאיתנו את המידע הזה, שהולך להיות מנגנון והוא יוחל רטרואקטיבית

דוד ביטן: אתם צריכים לפרסם את זה

סיגל גבאי: אנחנו נעשה את זה

סיגל גבאי:  ברגע שהמנגנון יוסדר, יהיה פרסום על הדרך, על המנגנון, על האפשרויות

שלי טל מירון: באיזה דרך תפרסמו? איך האנשים יודעים? ישלחו אפילו מסרונים שאומרים להיכנס לאזור האישי?     

סיגל גבאי: אני נציגת משרד התיירות

סיגל גבאי:  אני לא יודעת איך ביטוח לאומי יעשה את זה אבל אני מניחה שהם מודעים לדחיפות של העניין

שלום דנינו: שלי אומרת וזה חשוב לקחת את ההערה שלה, לפרסם

שלום דנינו:  אם יש פרוצדורה או דרך התקשרות לכל המפונים, תשלחו

שלום דנינו:  אני יודע מהשטח, אני הרי לא הייתי בישיבת הממשלה, אני מכיר את זה מתוך השטח ואני יודע על זה ואני יודע שזה גם חשוב לנו שכל העובדים של שדרות למשל שיושבים בים המלח ובמלונות מרוחקים, הם לא מגיעים למפעלים

שלום דנינו:  מפעל שמעסיק 750 עובדים, היום עובד עם 150 והוא צריך לספק את 400,000 המנות החמות

שלום דנינו:  מה שאתם עכשיו עושים זה נהדר כי הם יתקרבו למפעלים

שלום דנינו:  הם רוצים להתפנות ואז יהיה לנו גם את המשק שייכנס יותר לפעולה

יוראי להב-הרצנו: הבעיה היא שזה לא התקבל במוצאי שבת האחרונה אלא לפני יותר משבוע

יוראי להב-הרצנו:  בהסכם בין משרד האוצר לבין ביטוח לאומי

שלום דנינו: אבל צריכה להיות החלטה של הממשלה

דוד ביטן: הם אומרים מוצאי שבת

דוד ביטן:  מה זה לא התקבל?     

נעם דן: זה הוארך עד ה-2 בנובמבר

יוראי להב-הרצנו: כנראה שהעיתונות מכירה מלפני כן

יוראי להב-הרצנו:  אני לא יודע

יוראי להב-הרצנו:  זה דבר שהוא כל כך הכרחי ונדרש ודחוף

נעם דן: ההסכם כבר קיים

דוד ביטן: רבותיי, רוצים שהדברים ייעשו מהיום למחר אבל זה לא הולך מהיום למחר

דוד ביטן:  גם בעת מלחמה זה לא יכול להיות מהיום למחר

דוד ביטן:  יש נהלים מסוימים

דוד ביטן:  כאן כל דבר לוקח כמה ימים

שלום דנינו: הם לא ברחוב

דוד ביטן: הם עלו על הבעיות ופותרים אותן

דוד ביטן:  אני חושב שזה בסדר גמור

דוד ביטן:  לא צריך כל דבר ביקורת

שלום דנינו: והם לא ברחוב

יוראי להב-הרצנו: הביקורת היא עלינו

יוראי להב-הרצנו:  אם הדבר הזה, הנוהל הזה, מחכה לאישור של ועדת כנסת, תקראו לנו בשעה 1:00 בלילה ונבוא

שלום דנינו: יש זמן לעשות את זה ביום

שלום דנינו:  לא צריך לעשות דרמה ולהגיד 1:00 בלילה

דוד ביטן: לגבי יתר הבעיות שהעלו כאן חברי הכנסת, למשל הנושא של הכביסה

דוד ביטן:  מי מטפל בדברים האלה?     

נעם דן: אשמח להתייחס

נעם דן:  באמת העליתם כאן שאלות מאוד טובות

נעם דן:  אנחנו בזמן מיידי פינינו יחד עם משרד הפנים, משרד הביטחון ומשרד התיירות את האוכלוסיות הרלוונטיות לפי צורכי הביטחון שעלו ממשרד הביטחון ובאמת יש שונות לגבי הצרכים הביטחוניים

נעם דן:  לעניין ההמשך, מה ששאל חבר הכנסת יוראי, לעניין הפתרונות בטווח הבינוני – יש עדיין חוסר ודאות איזה ישובים יוכלו לחזור ומתי

נעם דן:  כל עוד הם במלונות, אנחנו באמת מנסים לעשות את המקסימום על מנת שהשהות שלהם תהיה טובה ככל האפשר למרות שזה לא בית, וזה נאמר כאן כמה פעמים

נעם דן:  החשב הכללי חתם על הסכם מול המלונות ודאג שבהתקשרות יהיו תנאים מינימליים, שלוש ארוחות ביום, כביסה של המצעים

דוד ביטן: חתמו

נעם דן: זה כבר חתום

שלום דנינו: מצעים של המלון

שלום דנינו:  לא של האנשים הפרטיים

נעם דן: של המלון

נעם דן:  במקביל אנחנו כל הזמן עורכים סיורים, גם ברשות הממונה על התקציבים, גם הצוותים באוצר, עורכים כל הזמן סיורים במלונות

דוד ביטן: את ההסכמים האלה אתם עושים עם המלונות

נעם דן: עם המלונות

דוד ביטן: אבל לא עם כל מלון באופן ספציפי

נעם דן: לא

יצחק פינדרוס: אני שואל שאלת הבהרה

יצחק פינדרוס:  למה אני מקבל טלפון אתמול – לא אלי, אלא לאחד מחברי הכנסת – שבמצפה רמון יש שלושה מלונות, יש לו מפונים ואף אחד לא דיבר איתו

סיגל גבאי: אני אתייחס לזה

סיגל גבאי:  ההסכם שחתם החשב הכללי עם התאחדות המלונות פורסם וכל בית מלון שרצה לקלוט מפונים והציע את החדרים שלו לאירוח, חתם אצלנו שהוא מסכים לתנאים

סיגל גבאי:  זאת אומרת, שהוא מסכים לתנאים של שלוש ארוחות ביום, מצעים, מגבות, ניקיון חדר, לא ברמה של נופש אלא ברמה של שהות

סיגל גבאי:  כל בית מלון, גם בית מלון שהוא לא חבר בהתאחדות

סיגל גבאי:  פתחנו את זה

דוד ביטן: כל מי שרוצה, יכול להצטרף

יצחק פינדרוס: בעל אכסניה, לאן הוא פונה?     

סיגל גבאי: לחמ"ל של משרד התיירות

סיגל גבאי:  הוא מקבל מענה

סיגל גבאי:  שולחים אליו את הטפסים

שלום דנינו: מה שאתה אמרת, זה חשוב לעשות ברמה של אחריות

יוראי להב-הרצנו: החמ"ל במשרד התיירות עובד מצוין

סיגל גבאי: תגיד את זה בקול

יוראי להב-הרצנו: אמרתי

סיגל גבאי: זה באמת חשוב שאמרת את זה

דוד ביטן: יש לכם עוד משהו לומר, רח"ל ומשרדי הממשלה?     

עינב קרנר: אני מגלי צה"ל

עינב קרנר:  ברשותך, אני רוצה לשאול שאלה

דוד ביטן: לא

דוד ביטן:  עם כל הכבוד, תעצרי

שלום דנינו: לא הצטרפת לסיור, אין לך זכות דיבור

דוד ביטן: לא, זה לא קשור

דוד ביטן:  אני רוצה לדעת ממשרדי הממשלה

נעם דן: אני אומר שבהסכם הזה חתומים גם האכסניות וגם האיגוד של דירות לטווח קצר

נעם דן:  נשאלה כאן שאלה על Airbnb

נעם דן:  כלומר, יש כאן עוד חדרים שהם לא רק מלונות

נעם דן:  זה הרבה מעבר לרק חדרי מלון

יוראי להב-הרצנו: נשאלה שאלה על כביסה

נעם דן: אני אתייחס

נעם דן:  אנחנו באמת ראינו צרכים שעולים עכשיו

נעם דן:  אחרי שלושה שבועות יש צרכים שעולים עכשיו כמו שירותי כביסה, כמו שירותי בריאות, כמו מקומות למעונות יום ולחינוך

נעם דן:  בכל אנחנו מטפלים

נעם דן:  שירותי כביסה, עכשיו אנחנו מוציאים איזושהי התקשרות עם מכבסות

נעם דן:  יש מקומות שאין בהם מכבסות כמו ים המלח

נעם דן:  חלק מהרשויות מעדיפות לקבל את הכסף ולרכוש מכונות כביסה

נעם דן:  יש קול קורא למעונות יום

נעם דן:  מרפאות ייעודיות - בחלק מהמקומות שאין גישה למרפאות יש ממש מרפאות ייעודיות בתוך בתי המלון

נעם דן:  יש צרכים חדשים שכל פעם עולים ואנחנו באמת מנסים להגיב בהתאם

יצחק פינדרוס: משרד התיירות אחראי? מי אחראי?      

דוד ביטן: מה לגבי הטענה של חברי הכנסת שיהיה גורם אחד בכל מלון שיתכלל שם את הבעיות?      

נעם דן: אמר נציג רח"ל שיש מה שנקרא מפקד מלון

יצחק פינדרוס: רחמיי עליו

יצחק פינדרוס:  אין לו מושג

שלי טל מירון: אלה כמה קהילות מעורבבות

שלי טל מירון:  הם אפילו לא מאותו ישוב

שלי טל מירון:  אלה צרכים שונים לכל קהילה ויש כמה קהילות בתוך כל בית מלון

שלום דנינו: יש מקומות שאותו קצין פיקוד העורף עושה יותר

שלום דנינו:  זה באמת בנוהל שהעברנו בחוץ וביטחון, כאשר מינו קצין בכיר עם צוות

שלום דנינו:  פיקוד העורף

שלום דנינו:  זה שייך

דוד ביטן: אני לא יודע אם זה פיקוד העורף

דוד ביטן:  צריך מישהו שידע לעשות את העבודה

שלום דנינו: אני אומר לך מה קיים

דוד ביטן: לדעתי זה צריך להיות בתיאום עם העיריות

אורית חמד: אנחנו – משרד התיירות - רוצים להקים דבר כזה אבל לא צריך מנהל קהילה אחד אלא צריך מנהל קהילה שיורכב מצוות, מנציג משרד החינוך, מהבריאות, מהרווחה

יוראי להב-הרצנו: שתהיה כתובת אחת

דוד ביטן: למשל מלונות ים המלח, לא צריך בכל מלון בן אדם

דוד ביטן:  אם יהיה צוות שמטפל בכל המלונות, בכל הבעיות, אז אין שום בעיה

דוד ביטן:  מישהו ספציפי למלון

יוראי להב-הרצנו: הנקודה היא שלמי שגר במלון, לתושבים המפונים, תהיה כתובת אחת אליה הם פונים והוא נותן מענה לכל

אורית חמד: בהחלט

דוד ביטן: שיהיה צוות

דוד ביטן:  אנחנו מבקשים שבכל אזור מלונות – אילת זה מקום גדול ולכן אפשר לשים כמה צוותים כאלה – בים המלח, בטבריה וכולי, יהיה צוות שיהיה מטעם משרדי הממשלה והוא יטפל בבעיות

דוד ביטן:  כל אחד ידע שהוא יכול לפנות אליהם

דוד ביטן:  קחו את זה בחשבון כי ביום רביעי הבא יש לנו ישיבת המשך

דוד ביטן:  כל הבעיות שעלו, אנחנו רוצים עד אז לקבל פתרונות

דוד ביטן:      אני רוצה גם שצוות של חברי כנסת, אם אפשר, יסכים להתנדב לעניין הזה, שישב עם משרד התיירות, עם רח"ל ועם כולם על מנת להכין את הישיבה הבאה בכל הבעיות בהן דובר

דוד ביטן:  תכף נגיד מי מהחברים יהיה בצוות הזה

דוד ביטן:  שעד יום רביעי כבר ישבו איתם ויבואו עם פתרונות

שלום דנינו: אתה צריך חובה כי אתה מכיר הרי טוב את כל ההתיישבות שם בעוטף עזה

אלון שוסטר: ואתה, כי אני מכיר אותך היטב

דוד ביטן: בסוף אנחנו נחליט

אורית חמד: דבר נוסף ואחרון שחשוב לי לומר

אורית חמד:  יש עוד הרבה חדרים בירושלים ובתל אביב ותושבי קריית שמונה מסרבים להתפנות

דוד ביטן: לא

דוד ביטן:  הנה, עכשיו הודיעו לי

דוד ביטן:  מישהו כתב לי ב-ווטסאפ

שלי טל מירון: למה הם מסרבים?     

אורית חמד: חלקם עובדים חיוניים וירושלים רחוקה

דוד ביטן: עכשיו כתבו לי שמתוך 23,000 תושבי קריית שמונה, 21,000 כבר מתפנים או מוכנים להתפנות

אורית חמד: נשארו לנו 2,000 אנשים שהם מאוד קשים ולא רוצים להגיע לירושלים או לתל אביב

שלום דנינו: והם נשארים בקריית שמונה?     

אורית חמד: כן

דוד ביטן: יש בעיה נוספת שאני מבקש מרח"ל להתייחס אליה

דוד ביטן:  מפעלים חיוניים

דוד ביטן:  הייתי בשדרות

דוד ביטן:  מפעל של אסם למשל, חלק מהעובדים התפנו לאילת והם צריכים לעבוד בשדרות

דוד ביטן:  כאשר אתם מפנים, קחו בחשבון שאם אנשים צריכים לעבוד במפעל חיוני, שהם לא יתפנו למקום רחוק מהמפעל

עודד פורר: בעניין הזה אדוני היושב ראש, זה לא רק מפעל שהוגדר כמפעל חיוני

עודד פורר:  מפעל שמוגדר על ידי זרוע העבודה כמפעל חיוני, הוא בעצם יכול להוציא צווי ריתוק לעובדים שלו ולהגיד להם שהם חייבים לעבוד

עודד פורר:  אבל מה שקורה זה שנניח שיש לי עסק בשדרות או בקריית שמונה, פינו את האנשים, לקחו לי את העובדים ואני לא יכול להפעיל את העסק

עודד פורר:  אם אני חברה שצריכה לספק את הסחורה לחוץ לארץ, אין לי עובדים, אני לא יכול לרתק אותם כי לא הגדירו אותי כמפעל חיוני והנה, סגרתם לי את העסק

דוד ביטן: לפחות בוא נתייחס למפעל חיוני

דוד ביטן:  אתה עכשיו מדבר איתי על משהו אחר

עודד פורר: מפעל חיוני מרתק את העובדים

דוד ביטן: אני מבקש ממשרד התיירות שכאשר הם עושים את התכלול של הפינויים, שייקח בחשבון גם את העניין הזה

דוד ביטן:  אלה תלונות שקיבלתי מבעלים של מפעלים

עודד פורר: מפעל חיוני מרתק את העובדים

עודד פורר:  אין לו בעיה

שלום דנינו: לא, זה לא נכון

דוד ביטן: זה לא נכון

דוד ביטן:  הם לא מרתקים

דוד ביטן:  אתה חושב שאין לו בעיה

דוד ביטן:  הוא לא עושה את זה

דוד ביטן:  הוא לא מכריח עובדים להגיע לעבודה

סימון מושיאשוילי: יש משהו במה שעודד אומר

סימון מושיאשוילי:  הוא צודק

סימון מושיאשוילי:  יש משחטות שמכניסות כל מיני עובדים והיו עובדים שפחדו לבוא לעבודה באותו מקום

סימון מושיאשוילי:  ברגע שזה מפעל חיוני, הוא מחייב אותם לבוא לעבוד

סימון מושיאשוילי:  הוא יכול להפעיל עליהם סנקציות

שלום דנינו: כל העניין הזה של ריתוק משקי, חוץ מבתי חולים שם יש משמעת, ואני בעל של בית חולים, כל המנגנון הזה התפרק במלחמה הזאת

שלום דנינו:  אני כבר מספר לכם שבוועדת המשנה שלי בחוץ וביטחון אני הולך למסד את העניין הזה מחדש

שלום דנינו:  זה לא יכול להיות שעובדים חיוניים – כמו שאמרתי קודם על אסם או על שטראוס או טרה עם החלב – יפנו אותם

דוד ביטן: הם לא עושים את זה

דוד ביטן:  באסם למשל, כשהיה המפעל בשדרות, פינו לאילת

עודד פורר: הבעיה היא לא רק באסם

דוד ביטן: לעומת זאת, מפעל אחר בו הייתי, המפעל עצמו לקח מלונות מטעמו ושיכן את העובדים במקום קרוב למפעל

עודד פורר: אני עסק, באה המדינה ואומרת לי שאני יכול להמשיך לפעול, אין בעיה, אבל את כל העובדים שלך אני כמדינה שלחתי לאילת

עודד פורר:  הוא לא מוגדר כמפעל חיוני

שלום דנינו: הוא מוגדר כחיוני

שלום דנינו:  זה בדיוק העניין

עודד פורר: אני מנסה להגיד לכם שזאת לא הבעיה רק של מפעלים חיוניים

דוד ביטן: אז אי אפשר לפנות אף אחד

עודד פורר: חייבים למצוא פתרון לעסק

דוד ביטן: עודד, עם כל הכבוד, זה לא הפתרון

דוד ביטן:  אנחנו צריכים להתייחס למפעלים חיוניים

דוד ביטן:  שאר הדברים, אני לא יכול להתייחס אליהם

דוד ביטן:  אני לא יכול להתייחס לכל העסקים

שלום דנינו: יהיה פיצוי גם על זה

דוד ביטן: יהיו פיצויים

דוד ביטן:  אנחנו מתייחסים למפעל חיוני

דוד ביטן:  מפעל שמוגדר כחיוני, צריך לתת לו פתרון כי אחרת אין לו עובדים

שלום דנינו: במסגרת הפינוי אתה יכול להגיד שיהיה פינוי לאותם עובדים חיוניים עד 20 קילומטרים מהמפעל או מהעיר המפונה אבל מה שקורה היום זה לא בסדר

סיגל גבאי: כמעט כל עסק וכל עובד בצפון אמר שהוא חיוני והוא רוצה להמשיך

דוד ביטן: אבל יש אישור של משרד העבודה

סיגל גבאי: אני אתייחס לזה

סיגל גבאי:  כמעט כולם רצו להישאר בטבריה

סיגל גבאי:  כולם רוצים להישאר קרוב למקום העבודה שלהם

סיגל גבאי:  אין לנו מקום בטבריה

דוד ביטן: ברור

דוד ביטן:  אם אין מקום, אז אין מקום אבל תתייחסו לזה

דוד ביטן:  תתחשבו בעניין הזה

סיגל גבאי: לגבי המפעלים החיוניים, כן קיבלנו רשימות של מפעלים חיוניים ושל עובדים חיוניים וכן הסדרנו אותם בסביבת העבודה שלהם

דוד ביטן: עם כל הכבוד, זה לא מה אני שמעתי

דוד ביטן:  אני הייתי במפעל של אסם בשדרות והוא אמר לי שכל העובדים באילת

דוד ביטן:  אני לא יודע על מה את מדברת

סיגל גבאי: אדוני היושב ראש, אני אדייק

סיגל גבאי:  בפינוי של הדרום משרד התיירות לא התעסק

סיגל גבאי:  בפינוי של הצפון, משרד התיירות התעסק

סיגל גבאי:  עכשיו כשמשרד התיירות נכנס לעניין הזה, אנחנו נקבל פניות גם בנושאים האלה ואנחנו ננסה להסדיר את זה במסגרת החדרים הקיימים

דוד ביטן: בואו נלך צעד-צעד

דוד ביטן:  יש כאן אנשים מעוטף עזה שרוצים לדבר

הדר שריד: שלום

הדר שריד:  תודה רבה

הדר שריד:  אני הדר, אני מקיבוץ רוחמה

הדר שריד:  אנחנו היישוב היחיד בשער הנגב שלא זכאי לפינוי

הדר שריד:  אנחנו ביום שבת, ישבנו אני והילדים שלי, בממ"ד לא תקני, באימה נוראית, ופינינו את עצמנו באופן עצמאי, אנחנו ועוד עשרות משפחות

הדר שריד:  אתם כבר מדברים כאן על שלב אחד קדימה, על מה קורה במלונות ועל כל מי שזכאי

הדר שריד:  אנחנו לא זכאים לכלום

הדר שריד:  סליחה שאני מתרגשת

הדר שריד:  אנחנו היינו ממש פליטים

הדר שריד:  ביקשנו מאנשים טובים במדינה הזאת שיכניסו אותנו לבתים שלהם בגלל קילומטר כזה או אחר

הדר שריד:  איך אפשר? באמת

הדר שריד:  אנחנו מועצה אחת

הדר שריד:  הילדים שלי מתחנכים באפס-שלוש, אני מקבלת שירותי בריאות באפס-שלוש, כל המועצה שלנו מפונה חוץ מאיתנו

הדר שריד:  איך יכול להיות שלא מתייחסים לדבר הזה?      מה זה משנה הקילומטר? בסוף אני חיה שם

הדר שריד:  אתם יושבים ומדברים כאן על קילומטר כזה או קילומטר אחר

הדר שריד:  אין לנו ממ"דים תקניים לכל המשפחות, אין לנו היכן להיות

דוד ביטן: מה המרחק שלכם?     

הדר שריד: אני לא זוכרת

שלום דנינו: הוא לא רחוק משדרות

שלום דנינו:  הוא בגב של שדרות

שלום דנינו:  מה שהיא טוענת, זה נכון

שלום דנינו:  קיבוץ רוחמה הוא חלק ממרקם קהילתי חברתי עסקי

שלום דנינו:  אם מפנים את המרחב שלה, את אותו מילייה, כמובן שצריך לתת פתרון גם לקיבוץ רוחמה

שלי טל מירון: כמה משפחות אתם בקיבוץ?     

הדר שריד: באזור 160 בתי אב, אם אני לא טועה

דוד ביטן: אתם מפנים רק לפי החלטות ממשלה?     

שמוליק קלמי: כן

דוד ביטן: החלטת ממשלה לא מכניסה אותם?     

הדר שריד: היא לא מכניסה אותנו

שלום דנינו: תבינו שבמועצה הזאת זה מתחיל מקיבוץ ארז שהוא על הגדר

דוד ביטן: אותה טענה יש גם למרחבים וגם לשדות נגב

דוד ביטן:  יש ישובים, למשל בשדות נגב, שלושה ישובים שהם לא במרחק

קריאה: זה באשכול

שלום דנינו: גם באשכולן, גם במרחבים, גם תפרח, גילת

שלום דנינו:      אדוני היושב ראש, למה שלא יתייחסו לכלל המועצה כמועצה על כל היישובים שלה?      

צחי לוי: בוקר טוב לכולם

צחי לוי:  לי קוראים צחי, אני מנהל את הפינוי בשער הנגב

צחי לוי:  ב-7 בחודש נהרג לנו ראש המועצה והבן ועוד קרובים אחרים

צחי לוי:  100 אנשים כבר לא איתנו

צחי לוי:  זו הסיטואציה

צחי לוי:  אנחנו יכולים לדבר במתכונת כזו או אחרת כאן כשאנחנו במזגן

צחי לוי:  המציאות מאוד שונה מאיך שמתארים אותה כאן

צחי לוי:  המציאות נפלה עלינו לא רק במובן הזה אלא במובן שאת כל אופן הלחימה שאנחנו מכירים כמועצה, שינו לנו ביום אחד ה-7 בבוקר, כשאני קיבלתי טלפון מרח"ל שאומר לי, אדוני, תזוז הצידה, אנחנו מנהלים את הפינוי

צחי לוי:  ממתי עובדים מאחורי גבן של המועצות? ממתי לוקחים לנו את היכולת לשלוט על האנשים שלנו? אתם שואלים עכשיו איפה אנשים? אני שואל את רח"ל היכן האנשים שלי והם לא יודעים לתת לי תשובה

צחי לוי:      לא רק זה אלא פיצלו את המועצה שלנו לשלוש תוכניות בתוך מועצה של 11 ישובים

צחי לוי:  זה נשמע הגיוני? אפס-שתיים בהתחלה, אחר כך אני אומר לה שמפלסים וכפר עזה זה אותו כביש, טוב, תן לי לבדוק

צחי לוי:  נכון, אפס-ארבע, נוציא גם אותם

צחי לוי:  אם מישהו חשב שאנחנו חיכינו להם הוא טועה

צחי לוי:  את המלונות אנחנו מצאנו

צחי לוי:  את מקומות הפינוי אנחנו ארגנו

צחי לוי:  למה? סליחה, כי אנחנו כבר רגילים לעבוד בזה

צחי לוי:  זה מה שאני עושה בחירום ואני יודע לעשות את זה טוב

צחי לוי:  מה שעשו, לקחו לנו את היכולת לנהל את זה

צחי לוי:  מה זה גרם? זה גרם לכך שבמלון אחד יש לי 180 חדרים של קיבוץ אחד ועוד 20 חדרים שלא מרגישים חלק כי הם לא מהקיבוצים שלנו

צחי לוי:  זה במקום לחשוב אסטרטגית, לבוא ולהגיד בואו נסגור את כל הקיבוץ הזה במלון אחד, ואז נוכל להקים מערכת חינוך, נוכל להקים מערכת בריאות, נוכל לתת שירות לתושבים

צחי לוי:  אנחנו יודעים לעשות את זה

צחי לוי:  כשרח"ל לקחו את המושכות, הרסו לנו את זה

צחי לוי:      אל תגידו שכל המלונות בסדר

צחי לוי:  אני לא אנקוב בשמות אבל יום יבוא ואני אנקוב בשמות כי כשאני מקבל חשבונית שאומרים לי חבר יקר אמנם תינוקות זה חינם, אבל אני צריך שתשלם לי על הביטוח שלהם

צחי לוי:  אז יש חשבונית של 200,000 שקלים ועוד למטה שורה, עוד 1,000 שקלים על תינוקות

צחי לוי:  אמרתי לו, תגיד לי, זה נשמע לך הגיוני? זה נשמע הגיוני למנכ"ל של מלון שמקבל מאות אלפי שקלים שהוא מתקטנן איתי על חדר? לאיפה הגענו ? בעלי המלונות

שלום דנינו: לכם היה הסכם ישיר?     

צחי לוי: רגע, אני מבקש לסיים את הדברים, ברשותך

צחי לוי:  אני מדבר מדם ליבי

צחי לוי:  היום אנחנו מפעילים שלוש תוכניות בתוך מועצה אחת וגם הן משתנות עם הזמן

צחי לוי:  התחלנו עם מרחק בטוח שמנוהל על ידי משרד הפנים וב-25 בחודש עבר למשרד התיירות כי אנחנו תיירים

צחי לוי:  כן, אנחנו תיירים בארצנו

צחי לוי:  לא, אנחנו פליטים

צחי לוי:  זה לא המלונות אלא זה מרכזי כינוס של פליטים

צחי לוי:  תשנו את הכותרת

צחי לוי:  אף אחד לא הולך למלון

צחי לוי:  המשפחה שלי לא יושבת במלון כי כיף לה אלא כי בארז אי אפשר להיכנס

צחי לוי:  אני הייתי צריך ליווי צבאי כדי להוציא לה את התחתונים

צחי לוי:  זה המצב

צחי לוי:  בכפר עזה כבר אי אפשר להוציא את התחתונים כי אין להם ואף אחד לא חשב שנייה - פינינו בתוך קונטיינרים את האנשים ושמנו אותם באיזושהי נקודה - מה עוד הצרכים שלהם

צחי לוי:  אולי נשים להם 100 מכוניות שיתחילו לנוע קצת? שירגישו קצת אנושי

צחי לוי:  לא

צחי לוי:  המועצה הוציאה את התרומה לסיפור הזה

צחי לוי:  אף אחד לא שואל אותנו מה אנחנו צריכים

צחי לוי:  אתם לא מבינים מה זה קהילה

צחי לוי:  ועכשיו גם מפרקים קהילות במקום למצוא פתרון

צחי לוי:  הפרטה

צחי לוי:  איש איש לנפשו, קח 200 שקלים ותמצא לך פתרון

צחי לוי:      חבר'ה, אנחנו נצטרך להתמודד עם היום שאחרי שהתחיל ביום שלפני

צחי לוי:  זו המציאות

צחי לוי:  אנחנו למודי קרבות, אנחנו יודעים לנהל את זה, תחזירו לנו את המושכות

צחי לוי:  לקחתם את זה לגמרי

צחי לוי:      המעבר הזה למשרד התיירות ב-25 בחודש גרם לקונה נוראית

צחי לוי:  נוראית

צחי לוי:  מלונות שלא שילמו להם עד ה-25, פתאום אני מקבל מסרון, אף אחד לא סגר איתם כלום

צחי לוי:  עכשיו הם עברו לתיירות, יש מלונות שהם לא חלק מהאיגוד

דוד ביטן: אני מבין את הביקורת, אבל חלק מהבעיות נפתרו בדרך

דוד ביטן:  הנושא הזה שהוא טוען שאין שיתוף עם הרשויות המקומיות בעוטף עזה, זה דבר שהוא לא יכול להיות

צחי לוי: אנחנו היום עובדים מול שלושה רפרנטים

דוד ביטן: לגבי המלונות שאמרת, היום כל מלון יכול להיכנס פנימה, לא קשור לאיגוד

צחי לוי: מי זה גייד 21?      

קריאה: זאת הסוכנות של - - -     

צחי לוי: למה הסוכן לוקח כסף מהמלונות כשאני סגרתי ואני סידרתי? למה יש עוד מישהו שמרוויח כסף כאן על הראש שלנו המפונים? מישהו מוכן לתת לי את התשובה?     

קריאה: זה נגמר

צחי לוי: לא נגמר

צחי לוי:  הנה, זאת הודעה שקיבלתי עכשיו

צחי לוי:  אל תגיד לי נגמר

צחי לוי:  המלון במצפה רמון שולח לי עכשיו הודעה שגייד 21 לוקח לו חמשיה אחוזים

צחי לוי:  למה גייד 21 צריך לקבל את כל הכסף על מקום שאנחנו סידרנו? בשפיים הוא לוקח כסף

צחי לוי:  מי סידר את שפיים?     

דוד ביטן: אתה מעלה טענה ספציפית

דוד ביטן:  אני לא אפתור כרגע טענה ספציפית

סיגל גבאי: אנחנו יכולים לענות

דוד ביטן: רק רגע

דוד ביטן:  אתם צריכים לשתף את הרשויות המקומיות

דוד ביטן:  על זה אין ויכוח

סיגל גבאי: בהחלט

דוד ביטן: לא יכול להיות מצב שתגידו להם לזוז הצידה

סיגל גבאי: אנחנו יודעים

איציק אשכנזי: הם עובדים לבד

איציק אשכנזי:  גם רח"ל עובד לבד

איציק אשכנזי:  אני כמנכ"ל השלטון האזורי הצעתי לרח"ל עזרה בכל מה שקשור במועצות האזוריות שלנו, בעיקר בשער הנגב, כמי שמכיר היטב את המועצה ומכיר את החוויה שהם חוו עם ראש המועצה והם החליטו לעבוד לבד

איציק אשכנזי:  גם כשאנחנו הצענו את כל האוטובוסים הצהובים שלנו, לפנות אותם באותו יום, גם על זה הערימו עלינו קשיים

איציק אשכנזי:  לא נתנו לי להיכנס עם האוטובוסים הצהובים שלנו

איציק אשכנזי:  גייסנו אוטובוסים מכל הארץ להוציא את האנשים האלה כמה שיותר מהר ולעזור להם אבל לא נתנו לנו להיכנס

איציק אשכנזי:  אמרו, אנחנו , רח"ל, מנהלים את האירוע

איציק אשכנזי:  כך האירוע הזה נראה

איציק אשכנזי:  זו בדיוק הבעיה כאן

איציק אשכנזי:  יש כאן שני ארגונים בישראל, שלטון אזורי ושלטון מקומי, שיודעים לתכלל את העבודה של הרשויות כמו שצריך אבל מה לעשות, לצערי הרב במשרד התיירות החליטו שהם עובדים לבד, ברח"ל החליטו שעובדים לבד, וזה מחזיר אותי לשיחה עם חבר הכנסת אלון שוסטר כשדיברתי איתך לגבי המינהלת

איציק אשכנזי:  אם לא יהיה שם נציג של השלטון האזורי, זו בדיוק תהיה התוצאה

איציק אשכנזי:  אותם קצינים בכירים שאנחנו מאוד מעריכים, מאוד מעריכים אותם, לא גדלו בשדרה המוניציפאלית

איציק אשכנזי:  זה לא אומר שאם הוא תת-אלוף או אלוף, הוא יבין את הצרכים יותר טוב ממנו או ממני

איציק אשכנזי:  הדבר הזה אדוני היושב ראש צריך להשתנות בהנחיה

איציק אשכנזי:  הם לא יכולים לעבוד לבד

איציק אשכנזי:  נקודה

דוד ביטן: קודם כל נבחין בין שני דברים

דוד ביטן:  לגבי הפינוי, זה צריך להיעשות בתיאום ובצורה מסודרת עם הרשויות המקומיות

דוד ביטן:  אין על זה ויכוח, במיוחד בעוטף עזה

איציק אשכנזי: אנחנו גם היינו דואגים שהפינוי היה נעשה באחריות ולא הייתי מפצל את המועצה הזאת

איציק אשכנזי:  הייתי דואג לשמור על הקיבוץ כפי שהוא ולא לפגוע במרקם החברתי שלו

איציק אשכנזי:  הרסו את זה

דוד ביטן: אנחנו 20 ימים אחרי כן ובאנו לפתור בעיות שנשארו

איציק אשכנזי: אדוני היושב ראש, הם ממשיכים באותו קו

דוד ביטן: שמענו

דוד ביטן:  אנחנו לא ועדה לביקורת המדינה שמדברים על מה שנעשה לא בסדר בעבר

דוד ביטן:  אנחנו צריכים לפתור את הבעיות של ההווה ושל העתיד

דוד ביטן:  יש הבדל

דוד ביטן:  הפינוי צריך להתבצע בתיאום עם הרשויות ועל זה לדעתי אין ויכוח

דוד ביטן:  אם זה לא נעשה, הם צריכים לתקן את זה

דוד ביטן:  אבל לגבי השהות של האנשים

דוד ביטן:  כאן הרשויות המקומיות בסדר אבל הן פחות רלוונטיות

דוד ביטן:  הן פחות רלוונטיות במובן הזה שכאן אמרנו שצריכים צוותים שיטפלו בכל בעיה ובעיה

דוד ביטן:  משרדי הממשלה, ההשפעה שלהם בעניין הזה הרבה יותר רצינית, למשל באילת, בכל המלונות

דוד ביטן:  אז מה העירייה יכולה לתכלל כאן משהו מיוחד? אני אומר שכאן הם צריכים להקים צוותים

דוד ביטן:  לא צריך מנהל לכל מלון שם נמצאים אנשים מכל מיני ישובים

דוד ביטן:  הם צריכים להקים צוותים שיפתרו בעיות בתיאום עם הרשות המקומית הספציפית כמו באילת, כמו בטבריה וכולי

דוד ביטן:  את זה אתם צריכים לפתור לנו עד יום רביעי הבא

דוד ביטן:  אנחנו לא נחכה

דוד ביטן:  אני אומר שביום רביעי הבא תהיה ישיבה ואני אבקש שתפתרו את כל הבעיות האלה

דוד ביטן:  תפתרו גם לעוטף עזה אם יש בעיות ספציפיות שלא טופלו וצריך לטפל בהן

דוד ביטן:  עד יום רביעי הבא

דוד ביטן:  אני רוצה תשובות ברורות

דוד ביטן:      מעבר לזה, כל הבעיות האחרות שהעלו, אנחנו צריכים פתרון

דוד ביטן:  אין לנו זמן להמתין יותר מדי

דוד ביטן:  יש בעיות כביסה, שייפתרו תוך כמה ימים

דוד ביטן:  הכול צריך להיפתר

דוד ביטן:  הבנתי שהנושא של הכספים נפתר, מצוין

דוד ביטן:  אם צריכים החלטה של ועדה, מחר תהיה והנושא ייפתר

עודד פורר: דווקא יש לכם שר נמרץ

דוד ביטן: אני רוצה שביום רביעי הבא אני לא אשמע בעיה של שער הנגב

דוד ביטן:  לא רוצה לשמוע

דוד ביטן:  אלה דברים שצריכים להיפתר

עודד פורר: אדוני, שני דברים

עודד פורר:  שאלה לכתחילה

עודד פורר:  כמו שאתה אומר, יכול להיות שאיחרנו את הרכבת אבל אני לא מצליח להבין את ההחלטה של הממשלה, יסלחו לי במשרד התיירות

עודד פורר:  ממה שאני מכיר, יתקנו אותי ראשי הרשויות שיושבים כאן, בהכנות הרי דיברו על פינוי ישובים

עודד פורר:  זה לא שלא דיברו על פינוי ישובים

עודד פורר:  לא המציאו את זה ב-7 באוקטובר

עודד פורר:  פיקוד העורף עשה הכנות מול ראשי הרשויות ומול משרד הפנים

עודד פורר:  תסלחו לי, אין לי שום דבר נגד משרד התיירות אבל מה עניין שמיטה להר סיני? הרי כבר עשו את כל ההכנות לאורך כל הדרך מול משרד הפנים

דוד ביטן: משרד התיירות בגלל המלונות

עודד פורר: לא בגלל המלונות

עודד פורר:  זה בגלל הבירוקרטיה וזה בגלל הוויכוחים

איציק אשכנזי: בעבר אנחנו שלטנו בזה

עודד פורר: זה בגלל הוויכוחים בין השרים ומכאן מתחילה הבעיה

עודד פורר:  אני אומר לך, שלא יהיה ספק

דוד ביטן: אני לא מבין אתכם

דוד ביטן:  מצד אחד אתם אומרים למה משרדי הממשלה לא עושים כלום וכשהם עושים אתם שואלי למה הם עושים

עודד פורר: למה הם עושים עקום

עודד פורר:  הממשלות, כולל הממשלה הנוכחית, תכננו

שלום דנינו: עודד, אף ממשלה לא תכננה לפנות את שדרות או את קריית שמונה

שלום דנינו:  אתה טועה

שלום דנינו:  התכנון של הפינוי של הצפון, אני אגיד לך עוד משהו, היה מיועד לבתי ספר ומשער הנגב יכולים לאשר לך את זה

שלום דנינו:  היום אף אזרח לא מוכן להתפנות

שלום דנינו:  על מה אתה מדבר? איזה אזרח מוכן היום להתפנות מהצפון לפי התכנון לבתי ספר ולישון על מזרן? אתה מכיר אזרח כזה?     

עודד פורר: אני חוזר ואומר ברמת האחריות בעבודה מול הרשויות, עם כל הכבוד למשרד התיירות, משרד התיירות הוא לא משרד מבצע, הוא בעיקרו משרד רגולטורי, ומשרד הפנים הוא משרד שיודע לעבוד מול הרשויות

עודד פורר:  אם הוא היה צריך עזרה ממשרד התיירות, בסדר

עודד פורר:  אני אומר לך שהקימו כאן מערך, וזו בעיניי הטעות ומכאן זה מתחיל

עודד פורר:  אם רוצים לתקן קצת את הטעות, הכוח כן צריך לחזור לרשויות המקומיות ואני אסביר לך למה, וזה עוד יותר נוגע דווקא במועצות - - -     

דוד ביטן: דיברת על הנושא של הפינוי

דוד ביטן:  נכון, אבל לא בנושא של הטיפול

עודד פורר: כל רשות מקומית, ואתה יודע את זה טוב, היא גם משרד הרווחה והיא גם משרד החינוך

דוד ביטן: של התושבים שלה

עודד פורר: בוודאי, אבל היא יודעת

דוד ביטן: באילת נמצאים תושבים מכל המקומות

דוד ביטן:  על מה אתה מדבר?     

עודד פורר: הרשות המקומית יודעת

דוד ביטן: איזה יודעת? מה היא יודעת? מה היא יודעת באילת? תסביר לי 

עודד פורר: בטח שהיא יודעת

עודד פורר:  דוד, אתם מנותקים

עודד פורר:  אתם מנותקים ממה שקורה בשטח

עודד פורר:  בוודאי במועצות אזוריות

דוד ביטן: אני לא מסכים איתך

עודד פורר: לכל מועצה אזורית יש ועד מקומי שהוא רשות מקומית קטנה

דוד ביטן: אתה לא צודק

עודד פורר: אתם לא סומכים על הרשויות המקומיות

דוד ביטן: פורר, עם כל הכבוד, אתה לא צודק כאן

דוד ביטן:  עזוב

עודד פורר: אני לא צודק, רק השטח מראה שזה לא מתנהל כמו שצריך

דוד ביטן: אתה לא צודק

דוד ביטן:  עיריית אילת לא יכולה לטפל ביישובים מכל הארץ

עודד פורר: עיריית אילת לא יכולה לטפל אבל עיריית שדרות יודעת לטפל במפונים שלה

עודד פורר:  עיריית שדרות יודעת לעבוד מול עיריית אילת יותר טוב מאשר הממשלה

דוד ביטן: לא, היא לא יודעת יותר טוב

דוד ביטן:  היתרון של רשות מקומית הוא שהיא מכירה את התושבים

דוד ביטן:  כאן היא לא מכירה אף אחד

עודד פורר: עיריית שדרות מכירה את התושבים שלה

עודד פורר:  אתה סתם מתעצבן

עודד פורר:  הרשות מכירה את התושבים שלה

דוד ביטן: לגבי רשויות מקומיות, הפינוי צריך להיעשות ביחד עם הרשויות המקומיות

יוראי להב-הרצנו: גם הניהול של השגרה חייב להיות

עודד פורר: גם הניהול של השגרה

עודד פורר:  הם מנהלים את השגרה לאזרחים

דוד ביטן: רבותיי, אתם לא נורמלים

דוד ביטן:  הנושא של הטיפול באוכלוסייה שנמצאת במלונות, זה חייב להיות בצוות שמתואם עם משרדי הממשלה

עודד פורר: בסדר

עודד פורר:  על זה אין מחלוקת

עודד פורר:  אתה לא מקשיב

דוד ביטן: עיריית אילת לא יכולה לטפל

עודד פורר: על זה אין מחלוקת

עודד פורר:  לא אמרתי שעיריית אילת תטפל

עודד פורר:  אתה לא מקשיב

עודד פורר:  עיריית שדרות צריכה לטפל בתושבים שלה

יצחק פינדרוס: יש חפ"ק של עיריית שדרות באילת

יצחק פינדרוס:  תן לו מערכת שהוא עובד מולה

דוד ביטן: זה כל העניין

דוד ביטן:  אם יוקמו צוותים מטעם משרד החינוך וכולי, ברור שיהיה נציג של עיריית שדרות

עודד פורר: זה מה שאני אומר

עודד פורר:  הוא חייב להיות

דוד ביטן: אבל הם רוצים שכל עיר תטפל

דוד ביטן:  היא לא יכולה

עודד פורר: לא, לא הבנת

דוד ביטן: אי אפשר רק ביקורת

עודד פורר: אתה לא מקשיב

עודד פורר:  הביקורת היא לא כביקורת

עודד פורר:  הביקורת היא כדי לפתור את הבעיה

עודד פורר:  אמרתי מה לא היה בסדר לכתחילה ונכון לעשות עכשיו

עודד פורר:  דוד, אם תמשיכו להתעלם מהרשות המקומית שפינו את התושבים שלה, תמשיכו פעם אחר פעם לדרוך על האנשים

דוד ביטן: תקשיב, אתה אוהב לתת סיסמאות

דוד ביטן:  עכשיו תשמע טוב

דוד ביטן:  מה שאמרנו זה שהפינוי צריך להיות בתיאום מוחלט עם הרשות המקומית

דוד ביטן:  אין ויכוח

דוד ביטן:  ברור שהם יודעים

דוד ביטן:  ברגע שהם מתאמים איתם, הם יודעים איפה נמצא כל תושב שלהם ואז הם יתכללו את זה מול הצוותים של שמרדי הממשלה

דוד ביטן:  מה לא בסדר במה שאמרתי?     

יצחק פינדרוס: מה שאמרת, זה בסדר

עודד פורר: זה לא נגמר בפינוי

עודד פורר:  זה מה שאני מנסה לומר

דוד ביטן: לא אמרתי שזה נגמר בפינוי

דוד ביטן:  על זה אתה רב איתי, על זה שזה לא נגמר בפינוי?      

עודד פורר: ברור

דוד ביטן: אמרתי את זה לפניך

דוד ביטן:       אמרתי שתהיה ישיבה כך שמי שלא דיבר היום, ידבר בישיבה הבאה

צחי בן עיון: אבל יש בעיות שעכשיו צריך להעלות אותן כדי לפתור אותן בישיבה הבאה

צחי בן עיון:  מילה אחת

צחי בן עיון:  באנו מהצפון

צחי בן עיון:  תודה

צחי בן עיון:  אני ממושב צוריאל

צחי בן עיון:      אדוני, יש לנו בצפון שלושה ישובים ועכשיו מדברים על תיאוריות

צחי בן עיון:  מושב עבדון - שלושה קילומטרים, מושב אלקוש - כשלושה קילומטרים, מצפה אבירים גם סמוך לכך

צחי בן עיון:  כל היישובים הנותרים שנמצאים בתווך על פי התוכנית 975 במועצה אזורית מעלה יוסף פונו, ושלושת היישובים האלה לא מטופלים ולא מפונים

צחי בן עיון:  אנחנו רוצים כאן תשובות ממשרדי הממשלה

צחי בן עיון:      יותר מזה אדוני

צחי בן עיון:  ברגע זה בטבריה, במלון פרימה גליל, 60 תושבים שרוצים לפנות אותם ואין פתרון

צחי בן עיון:  נמצאים שם זקנים וילדים ואנחנו כאן לא מקבלים תשובות

צחי בן עיון:      אזור הצפון נמצא באזור לחימה

צחי בן עיון:  אפס עד חמש נמצא באזור לחימה

צחי בן עיון:  אני מבקש כאן פתרונות ולא לחכות לעוד שבוע

צחי בן עיון:  תודה אדוני

דוד ביטן: אני אומר לכל היישובים למרות שאני אטפל במה שאמרתם

דוד ביטן:  אנחנו ועדת הכלכלה

דוד ביטן:  אנחנו לא קובעים מי מתפנה ומאיפה מתפנה

דוד ביטן:  הישיבה הזאת מיועדת לזה שמי שצריך להתפנות, בודקים אם הוא התפנה כמו שצריך, האם מטפלים בו כמו שצריך וכולי

דוד ביטן:  לכן כל הטענות שהיישוב הזה צריך להיכנס או לא להיכנס, זה לא לישיבה הזאת

דוד ביטן:  אני מקבל את זה שצריך לטפל בהם

צחי בן עיון: זאת אותה מועצה

דוד ביטן: אני מסכים ונטפל בזה כי אנחנו חברי כנסת ולא משנה באיזו ועדה אנחנו יושבים

דוד ביטן:  תבינו שאם ישוב מסוים היה צריך להיות והוא לא נמצא, זה לא הפורום שצריך לקבוע את זה וגם לא בישיבה הזאת

דוד ביטן:  מה שאנחנו רוצים לטפל בו זה מה קורה עם הפינויים עצמם שכבר קבעו שצריכים להתפנות וגם כאן יש בעיות

דוד ביטן:  על זה אנחנו מדברים

צחי לוי: אדוני היושב ראש, לא קיבלתי תשובה לגבי גייד 21 וזה נושא כלכלי שקשור לוועדה הזאת

צחי לוי:  אני מנסה להבין מדוע יש חברה עסקית בע"מ שיושבת עכשיו על מיליונים בגלל שאנחנו נעקרנו מביתנו

שלום דנינו: מי אמרה שהיא מוכנה לענות על זה?     

סיגל גבאי: אני

סיגל גבאי:  החברות של גייד 21 ובראשן חברה נוספת, אלה חברות שההתקשרות איתן נעשית דרך משרד הפנים

סיגל גבאי:  משרד התיירות למעשה נכנס בין היתר לכל האירוע הזה כדי לחסוך את העמלות

סיגל גבאי:  הסכמים שנחתמו באמצעות משרד הפנים לא הפסיקו אותם באמצע

סיגל גבאי:  מה-2 בנובמבר זה עובר למשרד התיירות ומשרד התיירות ישלם ישירות לבית המלון

דוד ביטן: היכן שהיה הסכם, אתם עומדים בו

סיגל גבאי: כן

סיגל גבאי:  היכן שהיה הסכם והיכן שעדיין לא היו סוכנים

צחי לוי: זה לא מספק אותי

צחי לוי:  אני חייב להגיד

צחי לוי:  גייד 21 כרגע רוכב על אנשים שאני אישית סידרתי את המקום שלהם

דוד ביטן: אני הבנתי את הבעיה

דוד ביטן:  היכן שהם שלחו את האנשים מטעמם, מבקשים מהם את התשלומים האלה

דוד ביטן:  את זה אתם צריכים לפתור

דוד ביטן:  אם אתם לא יכולים להפר הסכמים, תנו למועצה המקומית את ההשלמה של הכסף

סיגל גבאי: זה לא הסכם שאנחנו חתמנו

דוד ביטן: בסדר

דוד ביטן:  תנו למועצה האזורית את ההשלמה של הכסף

דוד ביטן:  זה הכול

דוד ביטן:  הוא צודק בעניין הזה

דוד ביטן:  זאת לא אחריות שלו

עמית סופר: אדוני היושב ראש, אני מודה על הדיון החשוב הזה

עמית סופר:  שמעתי את הדברים שלך בקשב רב ואני חושב שזה כן נוגע לישיבה הזאת

עמית סופר:  החלטה 975 בעצם דיברה על ישובים שמתפנים מאפס עד חמש, וחילקה את זה לשלוש פעימות של אפס-שתיים, קריית שמונה, ושתיים-חמש

עמית סופר:  כשזה הגיע לפעימה הראשונה של אפס-שתיים והייתה חריגה של 100 מטרים, נקבעו קריטריונים

עמית סופר:  כשהגיעו לפעימה השלישית החליטו לדבר על דיפרנציאליות בין ישובים

עמית סופר:  אתה יכול לראות ישובים ש-100 מטרים ליד והם כן מפונים ויישובים שבסמיכות שבמסגרת ההחלטה, לא מפונים

עמית סופר:  חוסר הבהירות הזה הגיע מהממשלה

עמית סופר:  נתנו הנחיות לתושבים להתפנות

עמית סופר:  כפר ריחניה, מרביתו התפנה לכפר כמא

עמית סופר:  הם למעלה מארבעה שבועות מחוץ לבתים

עמית סופר:  כל הציר שם מוגדר כציר מאוים

עמית סופר:  אין לנו יכולת להסיע תלמידים למסגרות ואי אפשר לקיים מסגרות כי צריכים מרחבים מוגנים

עמית סופר:  יש כאן אבסורד

עמית סופר:  אם החלטתם, אז בואו תממשו את זה

עמית סופר:  לא יכול להיות שדין צבעון – 3,7 – הם מפונים ומושב עלמה עם 3,4 לא מפונים

עמית סופר:  כאן כן החלטתם להחליט על דיפרנציאליות בין ישובים? איפה ההיגיון? אפשר לומר שלא תפנו אותם לבתי מלון, אבל תגדירו מתווה של שיפוי

עמית סופר:      דיברו כאן על מתווה של שיפוי, של 200 שקלים

עמית סופר:  הם יודעים להתפנות, הם יודעים להסתדר

עמית סופר:  תנו להם רק את הבהירות ומשם הם ידעו להסתדר

עמית סופר:  זה מה שאני מבקש

עמית סופר:  חברים, זה חלק מהחוסן הקהילתי שלנו

עמית סופר:      יותר מזה

עמית סופר:  כאשר הממשלה דיברה על פינו אפס-חמש, אנחנו במועצה ידענו לתעדף גם את המיגון ואת המקלוט

עמית סופר:  ידענו שהיישוב עלמה, כבד, ריחניה מתפנה, ידענו לתעדף את הפערים במקלוט ביישובים העורפיים יותר

עמית סופר:  עכשיו אומרים לנו: לא, עלמה תמתין, היא לא מתפנה

עמית סופר:  איך נייצר? יש פער מיגון אדיר

עמית סופר:  זה חלק מחוסר הבהירות שהממשלה לא דאגה לנו מהתחלה

ששון גואטה: יש החלטת ממשלה שכבר עברה שבין שניים לחמישה קילומטרים, לפנות והאנשים שם קיבלו את ההודעה

יוראי להב-הרצנו: אני אגיד לך למה זה רלוונטי לדיון הזה ולמה כל כך נזעקתי שלא מממשים את ההחלטה של הממשלה ולאפשר לאנשים דמי קיום כדי שיוכל לפנות את עצמם ולא למלונות

יוראי להב-הרצנו:  להערכתי הסיבה לגבי רוחמה והיישובים בצפון שהם צריכים להתפנות, שהדעת לא יכולה לסבול את העובדה שהם לא מתפנים כי יש חשש שאין מספיק חדרים בבתי מלון

יוראי להב-הרצנו:  ההחלטה לאפשר דמי קיום התקבלה לפני מעל לשבוע, ב-22 באוקטובר

דוד ביטן: פתרו את הבעיה

יוראי להב-הרצנו: לא פתרו את הבעיה

דוד ביטן: מחר גומרים את זה

יוראי להב-הרצנו: לא

יוראי להב-הרצנו:  הסתכלתי על לוח הזמנים של ועדת העבודה והרווחה, לא מחר ולא היום ולא מוחרתיים

יוראי להב-הרצנו:  אין דיון שקבוע לנושא הזה

יוראי להב-הרצנו:  יכול להיות שאתם מחכים לדיון שעדיין לא קבעו אותו

דוד ביטן: מי אמר לך? אמרו להם שמחר יהיה דיון

יוראי להב-הרצנו: אני חבר ועדת העבודה והרווחה

צחי לוי: עדיין לא הכניסו את היישובים האלה

צחי לוי:  יכול להיות שיחליטו שיהיה שיפוי אבל לא הכניסו את רוחמה

דוד ביטן: לא הם מחליטים

דוד ביטן:  אני מבין את הבעיה

דוד ביטן:  הם מסתכלים לא לפי מועצות אלא לפי ישובים שמגיע להם או לא מגיע להם

דוד ביטן:  יש בעיה שאם ישוב נמצא במועצה אזורית מסוימת וכמעט כל היישובים במועצה קיבלו ורק אחד לא קיבל כי הוא קצת רחוק מהגדר בעוד 200 מטרים לא מקבל – אז זה יוצר בעייתיות מבחינת המועצה האזורית

דוד ביטן:  הממשלה או משרד הביטחון לא מסתכלים על זה באופן הזה

הדר שריד: תכניסו אותנו במסגרת החלטת הממשלה

הדר שריד:  אתמול דנו בזה ולא מכניסים אותנו

יוראי להב-הרצנו: צריך להוסיף את היישובים האלה לתוכנית הפינוי

דוד ביטן: לתקן את החלטת הממשלה

דוד ביטן:  מדובר על מכלול היישובים באותה מועצה אזורית

יוראי להב-הרצנו: אני מעריך שאם יאפשרו לאנשים לקבל את דמי הפינוי, זה יוכל להקל על בתי המלון ולאפשר לאנשים להתפנות

דוד ביטן: אבל אתה מדבר על משהו אחד והם מדברים על משהו אחר

דוד ביטן:  לא מגיע לאנשים האלה את דמי הפינוי אם הם לא כלולים בהחלטה

יוראי להב-הרצנו: בתחילה הם נכללו בהחלטת הפינוי

הדר שריד: לא, לא נכללנו בהחלטת הפינוי

הדר שריד:  לכן אנחנו לא זכאים וזה הניתוק הנוראי והאבסורד הגדול

שלום דנינו: אפשר לשאול שאלה את השכן של רוחמה? תגיד לי בבקשה, בתוכנית פינוי המקורית שאתה טיפלת בה ותרגלתם, רוחמה הייתה במסגרת הפינוי?     

צחי לוי: לא

דוד ביטן: היא לא הייתה בהחלטה

דוד ביטן:  זה ברור

יוראי להב-הרצנו: אי אפשר לקבל את זה

דוד ביטן: בסדר

דוד ביטן:  הבנתי

דוד ביטן:  אנחנו נבדוק את זה

יוראי להב-הרצנו: זאת הלקונה של הסיפור הזה

דוד ביטן: אנחנו נעזור לפתור את הבעיה

דוד ביטן:       יש לנו ב-זום את נציג מועצת אשכול ואני רוצה לתת לו לדבר

דוד ביטן:       כל מי שלא דיבר, אני מתנצל

דוד ביטן:  הוא ידבר בישיבה הבאה

שלום דנינו: אני יכול לשאול למה רוחמה לא נכנסה בתוכנית המקור שלכם? למה הסכמתם שיהיה דבר כזה?     

צחי לוי: בוא נפצל את השאלה שלך לשני חלקים

צחי לוי:  אחד, לא הסכמנו

צחי לוי:  שנית, החלטות שלכם

צחי לוי: אתה יודע בדיוק איך החלטות נעשות

צחי לוי:  לקחו סרגל ומחוגה, שמו על גבול עזה ועשו סרגל

צחי לוי:  זהו

צחי לוי:  אתה צריך להבין שהם לבד

דוד ביטן: החשב של משרד התיירות רוצה לומר משהו

עידית חנוכה:   הוא ירד

יעל דיין: אפשר לדבר? התאחדות המלונות

יעל דיין:  מדברים כל הזמן על המלונות אבל לא קיבלנו זכות דיבור

דוד ביטן: מה הבעיה עם התאחדות המלונות?     

יעל דיין: אין בעיה

יעל דיין:  אנחנו רוצים להתייחס לדברים שנאמרו

דוד ביטן: אתם צריכים לקבל את האנשים וזה הכול

דוד ביטן:  מה הבעיה? אתם לא עושים את זה בחינם

דוד ביטן:  זאת לא תרומה

צחי לוי: הגיע ראש המועצה של אשכול

צחי לוי:  ניתן לו לדבר

יצחק פינדרוס: ועדת העבודה והרווחה קיבלה את הנייר הלילה

יוראי להב-הרצנו: זה לא היה בסדר היום

יצחק פינדרוס: שלחו להם באמצע הלילה

דוד ביטן: אז יש ישיבה

דוד ביטן:  הם לא סתם אומרים

דוד ביטן:  צריך לדאוג לזה כמה שיותר מהר

דוד ביטן:  התאחדות המלונות, מה רצית לומר?     

יעל דיין: ראשית, עלו כאן כל מיני בעיות

יעל דיין:  לשמחתי מרבית חברי הכנסת שנמצאים כאן ביקרו בימים האחרונים במלון וראו שכפי שאמר צחי המלון כבר לא משמש לאירוח אלא הוא משמש למגורים

יעל דיין:  הרבה מלונות נראים כמו מתנ"סים

יעל דיין:  דה פקטו אנחנו לאורך הדרך מטפלים בבעיות שצצות כל הזמן

יעל דיין:  אמרתי גם לצחי שאם יש בעיות של תושבים שמלון דורש מהם ביטוח, אני לא מכירה את זה

יעל דיין:  אנחנו נשמח להכיר את זה

יעל דיין:  תמיד יש בעיות והנושא הזה מאוד מאוד מורכב

יעל דיין:       גם הנושא של איחוד קהילות

יעל דיין:  מבחינתנו הוא מאוד טבעי והוא נכון אבל צריך להבין שבצד השני יש תושבים משדרות שנקלעו לאותו מלון שיש שם קהילה אחת ואז באמת הנושא הזה מאוד מאוד רגיש

יעל דיין:  צריך לעשות את זה בהרבה רגישות והייתי שמחה שיהיה כאן שיתוף פעולה מלא

יעל דיין:      לגבי הסיפור של היישובים שלא ברשימה

יעל דיין:  יש סיפור טרגי שלצערי בשעה 12:00 יקבל את הפתרון הלא נכון

יעל דיין:  אותו ישוב שנקרא עבדון פונה בטעות בסבב הראשון

יעל דיין:  הוא בצפון

יעל דיין:  להבנתי הוא משהו בין שלושה לארבעה קילומטרים

יעל דיין:  הוא פונה בטעות

יעל דיין:  לא היה ברשימת היישובים

יעל דיין:  ברגע שבוצעה העברת המקל למשרד התיירות ב-25 באוקטובר ולרח"ל הבינו שהיישוב הזה פונה בטעות ולכן הוא לא זכאי למימון

יעל דיין:  החל מה-25 באוקטובר מלון פרימה גליל מממן את תושבי המושב הזה על חשבונו ומנסה בכל כוחו יחד איתנו, יחד עם משרד התיירות, למצוא פתרון

יעל דיין:  הדד ליין שניתן הוא הוא היום ב-12:00 בצוהריים

יעל דיין:  אז יסתבר שתושבי המושב, אין להם לאן לחזור משום שהמושב הוכרז שטח צבאי סגור והצבא יושב בו

יעל דיין:  בינתיים שר הביטחון לא חתם על הסכם שמאפשר ליישוב הזה להיות ממומן

צחי בן עיון: במושב עבדון אי אפשר לעבוד ואי אפשר לעשות כלום

יעל דיין: מלון פרימה גליל החליט שהוא לא מבצע סלקציה ומפנה מפונים ולכן הוא החליט בלית ברירה ובצר לו, לאחר ששישה ימים הוא מממן את תושבי המושב הזה, לסגור את המלון ולפנות את כל 200 התושבים שנמצאים שם כי אין לו ברירה אחרת

יעל דיין:  הממשלה לא משאירה לו ברירה אחרת

יעל דיין:  השעה 12:00 בצוהריים, שעת הדד ליין ואנחנו על זה כבר מהשבוע שעבר

יעל דיין:  הייתי שמחה שאתה יושב ראש הוועדה תנסה לסייע על מנת ששר הביטחון יכיר בבעיה הזאת

יעל דיין:  לתושבי המקום הזה אין לאן לצאת

יעל דיין:  כמו שאמרתי, אנחנו, התאחדות המלונות, אנחנו לא רק גוף קולט אלא אנחנו גם גוף שפותר בעיות ועושה את זה יחד עם חמ"ל משרד התיירות שעובד יוצא מן הכלל 24/7

יעל דיין:  במקרה הזה אנחנו באמת מבקשים את העזרה

צחי בן עיון: עבדון לא פונה בטעות אדוני

צחי בן עיון:  עבדון פונה לפי החלטת ממשלה 975

צחי בן עיון:  המקום אזור צבאי סגור

צחי בן עיון:  לא יוצאים למטעים, לא יוצאים ללולים, לא עושים שום דבר

צחי בן עיון:  אין כאן שום טעות

צחי בן עיון:  צריך לעזור להם

צחי בן עיון:  עוד שתי דקות מפנים אותם

יעל דיין: נכון

דוד ביטן: יש לכם תשובה בעניין הזה?     

סיגל גבאי: אנחנו משרד התיירות

סיגל גבאי:  מי שצריך לתת תשובה זאת רח"ל ולא אנחנו

דוד ביטן: רח"ל הלכו לוועדת חוץ וביטחון

יעל דיין: לרח"ל אין תשובה

יעל דיין:  שר הביטחון צריך לחתום על הסכם

יעל דיין:  זה מה שהבנתי משר התיירות

גדי ירקוני: סליחה שאיחרתי

גדי ירקוני:  מישהו אחר היה צריך לעלות ב-זום והוא לא עלה

גדי ירקוני:  כבוד היושב ראש, אני רוצה דבר ראשון להתחיל ואני אדבר בקצרה

גדי ירקוני:  אי אפשר להתחיל פגישה כזאת בשום מקום בארץ היום בלי להזכיר את החטופים ואת הנעדרים

גדי ירקוני:  אני בטוח שמדינת ישראל עושה הכול בשביל להוציא אותם הביתה בריאים ושלמים

גדי ירקוני:  אני קורא לאנשים שם, לא אנשים

גדי ירקוני:  מה שהם עשו לנו, אין להם צלם אנוש אבל לפחות שידעו שגם החמאס וגם כל תושב עזה מחויבים לשלומם של האנשים שלנו ושל כל מדינת ישראל אותם הם מחזיקים שם עכשיו

גדי ירקוני:  אני חושב שאם יקרה משהו לאחד מהם ותרד שערה מראשם, מדינת ישראל צריכה שהם ישלמו, כל תושבי עזה, ואני לא אומר איזה, מחיר גבוה מאוד

גדי ירקוני:  הם קבעו מי השליטים שלהם, לא אנחנו קבענו מי ישלוט עליהם

גדי ירקוני:  מצדי שייכנסו היום בית-בית וישחררו את החטופים שלנו הביתה

גדי ירקוני:  תודה

גדי ירקוני:      בלי גינונים אני אעבור לדברים האחרים

גדי ירקוני:  ראשית, אני רוצה להגיד לך כבוד היושב ראש שאני מתחיל בכללי

גדי ירקוני:  האנשים שיודעים הכי טוב איך לפנות, איך לטפל, איך לעשות משהו עם התושבים שנמצאים במלונות – ואני מדבר רק על אשכול - אלה אך ורק אנחנו

גדי ירקוני:  גם בפינוי זה הוכח כך

גדי ירקוני:  יש כאן חברי כנסת כמו ידידי אלון שיוכל לספר כמה נלחמנו כדי שאנחנו נעשה את זה

גדי ירקוני:  מהרגע שלפני שלושה מבצעים נתנו לנו לעשות את זה, אנחנו יודעים לעשות את זה הכי טוב

גדי ירקוני:       אני מבקש מכל משרדי הממשלה וגם מכם, כשאתם מדברים כאן כל כך יפה, אתם נתתם מכתב – אחראים על המלונות – במהלך אחד הימים להוציא את כל התושבים שלי מהמלונות

יעל דיין: סליחה?     

גדי ירקוני: מה שאת שומעת

גדי ירקוני:  זאת הייתה הוראה שלכם

יעל דיין: לא נכון

גדי ירקוני: כך אמרו מנהלי המלונות

יעל דיין: אל תאשים

יעל דיין:  איתי לא דיברת על זה

יעל דיין:  אף אחד לא סגר חדרים ומעולם לא הוצאנו הנחיה כזאת

יעל דיין:  אגב, אנחנו לא פועלים בוואקום אלא אנחנו פועלים יחד עם משרד התיירות בחמ"ל

גדי ירקוני: זאת הבעיה

גדי ירקוני:  תני לי להמשיך בדברים

יעל דיין: שום הודעה לא יוצאת בוואקום

יעל דיין:  אתה מאשים אותי במשהו שאני שומעת פעם ראשונה

יעל דיין:  ממש לא

יעל דיין:  אין מצב

גדי ירקוני: כבוד היושב ראש, יש הוכחות כתובות

יעל דיין: איזה הוכחות כתובות?     

גדי ירקוני: להביא לך את המכתב? אני אביא לך

קריאה: זה קרה כשישבנו כאן בדיון בכנסת בוועדת הכספים

יצחק פינדרוס: כן, הייתי שם

יצחק פינדרוס:  עודד הוציא אותו באמצע

יעל דיין: אני חייבת לומר שמעולם לא הוצאנו מכתב

סיגל גבאי: גם משרד התיירות לא מכיר את הדבר הזה

גדי ירקוני: כבוד היושב ראש, אני אגיד כאן מילים קשות

גדי ירקוני:  אם לא ייתנו לי לדבר, אני אפסיק כי לא באתי להתנצח אלא באתי כדי להגיד איך לשפר

גדי ירקוני:  לא באתי להטיף מוסר למישהו

גדי ירקוני:  אני לא בן אדם שיש לו סמכות להטיף מוסר למישהו, בטח לא למשרדי הממשלה

גדי ירקוני:  אני בא להגיד מה אני רוצה

גדי ירקוני:      כבוד היושב ראש, אני קיבלתי החלטה ב-8 בחודש להוציא את כל המועצה שלי מהבתים למלונות על אחריותי בלי שאף אחד במדינה נתן את ההוראה ואני מודה שיכולים להגיד שמועצה אזורית אשכול מחויבת לשלם את הכסף הזה

גדי ירקוני:  כשהתחילה המדינה להיכנס לאירוע, בהתחלה זה היה משרד הפנים ומשרד הביטחון, זה גם הלך קשה כי ניסו להיכנס לנו בתוך הרגליים

גדי ירקוני:  אחר כך משרד התיירות נכנס – עכשיו שוב פגשתי את מנכ"ל משרד התיירות כאן ולכן התעכבתי קצת – תעשו לנו טובה, אל תיכנסו ואל תתערבו

גדי ירקוני:  אתה יודע על מה הם מתווכחים איתי עכשיו? אם ייתנו להם סנדביץ' לארוחת צוהריים או ארוחת צוהריים שלמה

גדי ירקוני:  אנשים כאן הולכים לחיות חודשים במלונות

גדי ירקוני:  חודשים בלי עבודה והם עכשיו מתווכחים איתי

גדי ירקוני:  עזבו

גדי ירקוני:  אל תיכנסו לנו

גדי ירקוני:  הדבר היחיד שאני רוצה

גדי ירקוני:  יש לי אנשים שיודעים לטפל באנשים שלי

גדי ירקוני:  לקחנו חברה מיוחדת מלפני ארבע שנים שהתארגנו לא לאירוע כזה, התארגנו לאפס-ארבע, אבל היא יודעת

גדי ירקוני:  אז עכשיו רוצים לי שלא מגיע להם כסף כי רוצים לחסוך את חמשת האחוזים שלהם

גדי ירקוני:  חבר'ה, תראו במה אתם מתעסקים

גדי ירקוני:  אנשים איבדו את חיי יקיריהם במספרים עצומים

גדי ירקוני:      היושב ראש, אני אומר דברים בשם תושבי אשכול ולא בשמי

גדי ירקוני:  אני לא חשוב כאן

גדי ירקוני:  אני רוצה שהדברים שלי יישמעו

דוד ביטן: אני רוצה להבין

דוד ביטן:  אם אתה יכול להתייחס כרגע לבעיות שלא פתורות

גדי ירקוני: כן

גדי ירקוני:  אני אגיד לך מה סגור

דוד ביטן: אתה מדבר על הנושא של ארוחות

דוד ביטן:  אני מבין שזה נפתר

דוד ביטן:  נכון? הודעתם לנו כאן שפתרתם את זה

סיגל גבאי: הארוחות כלולות בהסכם של בתי המלון

דוד צוקר: אני רוצה להגיב על זה

דוד צוקר:  זה לא נכון מה שאת אומרת

דוד צוקר:        אני מנכ"ל רמדה ירושלים

דוד צוקר:  אנחנו מארחים כ-1,600 אורחים משדרות, משלומי וכולי

דוד צוקר:  הנושא של סנדביצ'ים נקבע על ידי משרד התיירות

דוד צוקר:  משרד התיירות הוציא מכתב אלינו עם מחיר נמוך ובמכתב כתבו שאנחנו צריכים לספק שלושה סנדביצ'ים לארוחת צוהריים

דוד צוקר:  זה המינימום

דוד צוקר:  מלון כמו שלנו, ואני מניח שגם מלונות אחרים, החליטו שעם כל הכבוד למשרד התיירות, אנחנו נקבע מה התפריט ואנחנו נותנים ארוחה מלאה

דוד צוקר:  יחד עם זאת, אם יש טענה, אז הטענה היא למשרד התיירות ולא למלונות

דוד ביטן: הוא לא טוען כלפי המלונות

יצחק פינדרוס: הוא אמר משרד התיירות

דוד ביטן: אין כאן עניין של האשמה

דוד ביטן:  הוא אומר מה הוא עושה

סיגל גבאי: אני רוצה לדייק

סיגל גבאי:  מי שחתם את ההסכם מול התאחדות בלי המלון זה החשב הכללי

גדי ירקוני: לא נכון

גדי ירקוני:  זה אנחנו

סיגל גבאי: אני לא מדברת על זה

סיגל גבאי:  אתה מדבר על משהו אחר

גדי ירקוני: בואו לא נערבב

גדי ירקוני:  הם אפילו לא יודעים את הפרטים

סיגל גבאי: גדי, אתה עונה לי על משהו אחר

סיגל גבאי:  אני התייחסתי למה שאמר מנכ"ל מלון רמדה

סיגל גבאי:  הוא אמר שמשרד התיירות חתם

יעל דיין: אלה הסכמים שונים

יעל דיין:  היה שלב א' שהם חתמו והם עדיין שם 

יוראי להב-הרצנו: את הכתובת

יוראי להב-הרצנו:  אל תפני לחשב הכללי

סיגל גבאי: מי שאחראי במדינה לחתום הסכמים מול גופים זה החשב הכללי

סיגל גבאי:  מי שחתם הסכם זה החשב הכללי

סיגל גבאי:  מי שחתם על ההסכמים ומי שאחראי על ההתקשרויות במדינה, זה החשב הכללי

סיגל גבאי:  החשב הכללי חתם מול המלונות וקבע מה דרישות המינימום של בתי המלון יצטרכו לתת

סיגל גבאי:  משרד התיירות נכנס לאירוע הזה כדי לוודא שיש את השיבוצים וזה קורה

סיגל גבאי:  מי שקבע את תנאי המינימום שמלון יצטרך לתת וקבע את הסכום שמלון יקבל, זה החשב הכללי

דוד ביטן: אני מבקש תשובה עד יום רביעי הבא

אפרת רייטן: אדוני היושב ראש, יש כאן את נציג החשב הכללי

אפרת רייטן:  אולי אתה יכול לסגור את המעגל

דוד ביטן: אין כאן נציג חשב כללי

אפרת רייטן: אולי זאת הבעיה

אפרת רייטן:  ברגע שאין כאן את החשב הכללי והוא אחראי על התקציב, הוא אחראי על הפינוי ועל המלונות, אז איך אפשר לקיים דיון בלעדיו?     

דוד ביטן: אפרת, את הגעת עכשיו

דוד ביטן:  יש המשך לישיבה הזאת ביום רביעי הבא

אפרת רייטן: אני אהיה כאן

אפרת רייטן:  אבל יום רביעי הבא זה בעוד שבוע

דוד ביטן: עד אז אנחנו נמנה צוות של חברי כנסת שיטפל

אפרת רייטן: חד משמעי

דוד ביטן: ראש המועצה, מה עוד? אני חייב לסיים את הדיון

גדי ירקוני: אני מבין

גדי ירקוני:  אני רוצה שמשרד התיירות וכל משרדי הממשלה יהיו עד הקו של העברת הכסף אלי או למלונות ואני אאשר את החשבונית

גדי ירקוני:  אנשים שבאים לטפל, אנשים שבאים לעשות שם דברים אחרים, פתאום לא מאשרים לי את ארוחת הצוהריים

גדי ירקוני:  אתם לא מאמינים במה אני מתעסק, ראש מועצה

גדי ירקוני:       כבוד היושב ראש, אני אומר לך שאני עברתי את ה-80 מיליון שקלים התחייבויות למלונות

גדי ירקוני:  עד היום העבירה לי מדינת ישראל 24

גדי ירקוני: 5 מיליון שקלים בלבד

דוד ביטן: החשב הכללי מעביר את הכסף?     

גדי ירקוני: כן

גדי ירקוני:  החשב הכללי

גדי ירקוני:  גם משרד הביטחון

גדי ירקוני:  אני לא יודע איך הם מתחלקים

גדי ירקוני:  דרך אגב, המלונות עושים לנו הכול

גדי ירקוני:  הרבה מעבר למה שהם יכולים

גדי ירקוני:  אני לא בא בטענות למלונות אבל הם מסחריים

גדי ירקוני:       כמו שאמרתי אדוני היושב ראש, אני קיבלתי החלטה ניהולית שב-8 באוקטובר כל היישובים שלי – 32 – מתפנים

גדי ירקוני:  עד היום מדברים איתי על השבע ועל השבע

גדי ירקוני:  נגמר השבע ונגמר ה-12

גדי ירקוני:  באשכול יש 32 ישובים

גדי ירקוני:  כל ישיבה אני צריך לחזור על השטות הזאת

גדי ירקוני:  יש 32 ישובים וצריך לשלם להם

דוד ביטן: הנושא הזה עלה

גדי ירקוני: דבר אחרון והכי חשוב

גדי ירקוני:  שהמשרדים לא ייכנסו לנו בניהול מול המלונות

גדי ירקוני:  יש לנו חברה שיודעת לעשות את זה הכי טוב בעולם

גדי ירקוני:  אל תיכנסו

דוד ביטן: אני מבין שהרשויות המקומיות רוצות להתעסק בזה אבל מה שסיכמנו זה שהדברים צריכים להיעשות בתיאום עם הרשויות המקומיות, במיוחד בעוטף עזה

דוד ביטן:  דיברנו על זה

דוד ביטן:  הנושא הזה צריך להיפתר

דוד ביטן:  במיוחד עוטף עזה, כי הם ממש צריכים את זה

דוד ביטן:  גם התושבים רוצים לעשות את זה מול הרשות שלהם, מול ההנהגה שלהם

דוד ביטן:  אתם צריכים להבין את הסיטואציה, זאת לא סיטואציה רגילה

גדי ירקוני: השרים נותנים הוראות והמבצעים חושבים שהם אחר כך עוד פעם צריכים לשמור על מדינת ישראל

גדי ירקוני:  זאת הבעיה

דוד ביטן: אנחנו צריכים לסיים את הישיבה

דוד ביטן:  ישיבת המשך תהיה ביום רביעי הבא

דוד ביטן:  אני גם אבקש משר התיירות להגיע לאותה ישיבה

דוד ביטן:  על מנת להכין את הישיבה הזאת בצורה מסודרת, שלא נסתובב סביב עצמנו, אני מבקש קודם כל ממספר חברי כנסת שישבו גם עם רח"ל, גם עם משרד התיירות, על מנת להכין את הבעיות שדיברנו עליהן לקראת הישיבה הזאת ולמצוא פתרונות

דוד ביטן:       אני מבקש שתהיה מירב כהן כיוון שהיא באמת העלתה המון בעיות בתחילת הישיבה, אלון שוסטר רצה להיות, פינדרוס, קטי שטרית ויוראי

דוד ביטן:  תכינו את זה לקראת הדיון הבא שלנו

דוד ביטן:  אני אדבר גם עם השר על זה

דוד ביטן:  תשבו גם עם רח"ל

דוד ביטן:      לגבי היישובים

דוד ביטן:  נציג רח"ל הלך לישיבת ועדת חוץ וביטחון אבל אנחנו קוראים כאן שתעזבו עכשיו את הקילומטרים

דוד ביטן:  אם ישוב מסוים, הרי זה לא הגיוני שישוב שנמצא בתוך מועצה אזורית מסוימת, שהוא יצא כיוון שחסרים לו 200 מטרים

דוד ביטן:  אין דבר כזה

דוד ביטן:  כל היישובים של אותה מועצה אזורית צריכים להיכנס פנימה, במיוחד בעוטף עזה

דוד ביטן:  זה כולל גם את כל היישובים וכל המועצות האזוריות

איציק אשכנזי: זה פר מועצה ולא פר ישובים

דוד ביטן: זה מה שאני אומר

דוד ביטן:  זה כולל שדות נגב, כולל מרחבים

איציק אשכנזי: שער הנגב

איציק אשכנזי:  אשכול

דוד ביטן: אשכול אמרתי

דוד ביטן:  כל היישובים בעוטף עזה

דוד ביטן:  עכשיו אני אתחיל להגיד את שמות היישובים? אנחנו נפנה דחוף לשר הביטחון

דוד ביטן:      לגבי היישוב הספציפי, עבדון, מי יכול לטפל בזה? יש מישהו שיכול לטפל בזה?     

סיגל גבאי: רק שר הביטחון

דוד ביטן: באיזו מועצה אזורית נמצא עבדון?     

סיגל גבאי: מעלה יוסף

סיגל גבאי:  זה חייב לקרות עכשיו

סיגל גבאי:  אדוני היושב ראש, ברגע ששר הביטחון יחתום ויאשר שהיישוב הזה הוא ברשימת היישובים הזכאים, משרד התיירות ימצא הסדר בבתי המלון

יצחק פינדרוס: יש בית מלון

דוד ביטן: התאחדות המלונות, אם יש לכם דבר להחכים אותנו בעניינים שצריכים למצוא פתרון, תפנו את זה לחברי הכנסת

דוד ביטן:  תפנו את זה לוועדה והוועדה תפנה לחברי הכנסת על מנת שנטפל בזה במהלך השבוע הזה

דוד ביטן:      גם אתם, משרד התיירות

דוד ביטן:  אם חושבים שיש בעיות שאנחנו יכולים לעזור, תפנו אלינו ואנחנו נעזור

דוד ביטן:  אין בעיה

דוד ביטן:  אנחנו כאן גם כדי לעזור לכם

דוד ביטן:      תקימו את הנושא הזה של הצוותים הממשלתיים בכל מקום שיש הרבה מלונות כדי שיטפלו בכל הבעיות הספציפיות

דוד ביטן:       דווקא התרשמתי לגבי ארוחות הצוהריים שכולם טוענים לגביהן

דוד ביטן:  כביסה היא דבר שחייבים לפתור אותו באופן מיידי

דוד ביטן:  ברור שאנשים שנמצאים במלון לא יכולים לכבד בעצמם והמלון לא יכבס להם

שלום דנינו: אם אפשר להתלבש על הכביסה של המלון

יצחק פינדרוס: לא כדאי

סיגל גבאי: כרגע יש פתרון לעניין הזה

סיגל גבאי:  החשב הכללי הולך לתת כסף לאנשים כדי שיוכלו לעשות כביסה גם במכבסות שהן מחוץ למלון

דוד ביטן: אני לא הוועדה לביקורת המדינה

דוד ביטן:  אם יש בעיה שנפתרה, עוברים הלאה

צחי לוי: אדוני היושב ראש, יש סוגייה נוספת

צחי לוי:  אם אפשר להנחות את רח"ל להעביר לנו במיידי את שמות התושבים שלנו ואת המקומות שלהם

צחי לוי:  אני לא מקבל את זה

דוד ביטן: הם אמרו שאין להם

צחי לוי: אני אומר לך שיש להם את זה

צחי לוי:  להתאחדות המלונות יש את זה

דוד ביטן: הם אומרים שאין להם

דוד ביטן:  הם התחילו עכשיו במיפוי

צחי לוי: הם לא התחילו

צחי לוי:  הם עשו את זה תוך יומיים

צחי לוי:  הם לקחו מכולם את כל מספרי תעודות הזהות וזה קיים

צחי לוי:  אני יודע את זה כי מי שלא נתן את מספר תעודת הזהות שלו, החדר שלו נחסם

דוד ביטן: אנחנו נדבר עם רח"ל על העניין הזה של השמות

דוד ביטן:  אתה מדבר בשם כל עוטף עזה?     

צחי לוי: אני מדבר בשם כל עוטף עזה

צחי לוי:  כל מי שהוא אפס-ארבע שעבר לשליטה של רח"ל דרך בהתחלה משרד הפנים ועכשיו משרד התיירות

צחי לוי:  אני מבקש, יש רשימה מסודרת של כל תעודות הזהות ויודעים מי נמצא בכל מלון

צחי לוי:  למה אנחנו לא מקבלים את זה?     

דוד ביטן: אנחנו נפנה אליהם

דוד ביטן:  שלום דנינו יטפל בזה

צחי לוי: תן הנחיה למשרד התיירות שיעבירו לנו את הרשימה

שלום דנינו: אני לוקח את זה על עצמי

דוד ביטן: אנחנו יכולים לקבל מהמועצות האזוריות בעוטף עזה, בסמוך לעוטף עזה, את שמות היישובים שהם לא נכללים בתוכניות כי הם רחוקים? מי יכול לתת לנו?     

איציק אשכנזי: כן

איציק אשכנזי:  אני אתן לך

איציק אשכנזי:  אני רוצה להגיד לך עוד דבר אחד אדוני היושב ראש

איציק אשכנזי:  לגבי הוועדה שאתה הקמת, חשוב מאוד שתהיה נציגות מהשלטון האזורי

דוד ביטן: אני הקמתי ועדה של חברי כנסת

דוד ביטן:  הם ישבו איתכם

דוד ביטן:  הצוות ישב

דוד ביטן:  זאת לא ועדה אלא צוות

דוד ביטן:  הוא ישב איתכם

איציק אשכנזי: כדי למפות את הצרכים מול משרדי הממשלה כדי שנגיע ביום רביעי הבא מוכנים עם תשובות

דוד ביטן: כן

דוד ביטן:  יש עוד משהו ששכחתי?      

יצחק פינדרוס: יש משהו שאמרת ולא אמרת בסיכום

יצחק פינדרוס:  שישלבו את השלטון המקומי ואת השלטון האזורי

דוד ביטן: אמרתי

דוד ביטן:  זה ברור

דוד ביטן:  בפינוי חייבים וגם בתיאומים

דוד ביטן:  ודאי

דוד ביטן:  אין ויכוח

דוד ביטן:       תודה רבה

דוד ביטן:  הישיבה הסתיימה